02015A1201(01) — EL — 16.11.2019 — 002.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:





Διορθώνεται από:









▼B

ΠΡΩΤΟΚΟΛΛΟ

για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας για περίοδο τεσσάρων ετών







Άρθρο 1

Περίοδος εφαρμογής και αλιευτικές δυνατότητες

1. Από την ημερομηνία προσωρινής εφαρμογής του πρωτοκόλλου και για περίοδο τεσσάρων (4) ετών, οι αλιευτικές δυνατότητες που χορηγούνται δυνάμει των άρθρων 5 και 6 της συμφωνίας καθορίζονται στον πίνακα που επισυνάπτεται στο παρόν πρωτόκολλο και σύμφωνα με τις προϋποθέσεις που ορίζονται στα τεχνικά δελτία που εμφαίνονται στο παράρτημα 1 του παρόντος πρωτοκόλλου.

2. Η πρόσβαση στους αλιευτικούς πόρους των αλιευτικών ζωνών της Μαυριτανίας χορηγείται στους αλλοδαπούς στόλους εφόσον υφίσταται πλεόνασμα, όπως ορίζεται στο άρθρο 62 της σύμβασης των Ηνωμένων Εθνών για το δίκαιο της θαλάσσης ( 1 ) και αφού ληφθεί υπόψη η ικανότητα αλίευσης των εθνικών στόλων της Μαυριτανίας.

3. Σύμφωνα με τη νομοθεσία της Μαυριτανίας, οι προς επίτευξη στόχοι όσον αφορά το σχεδιασμό και τη βιώσιμη διαχείριση, καθώς και τα συνολικά επιτρεπόμενα αλιεύματα, αποφασίζονται για κάθε είδος αλιείας από το κράτος της Μαυριτανίας με βάση τη γνωμοδότηση του οργανισμού που είναι αρμόδιος για την ωκεανογραφική έρευνα στη Μαυριτανία και των αρμόδιων περιφερειακών οργανώσεων διαχείρισης της αλιείας.

4. Το παρόν πρωτόκολλο εγγυάται την προτεραιότητα πρόσβασης των στόλων της Ευρωπαϊκής Ένωσης στα διαθέσιμα πλεονάσματα στην αλιευτική ζώνη της Μαυριτανίας. Οι αλιευτικές δυνατότητες που χορηγούνται στους στόλους της Ευρωπαϊκής Ένωσης, όπως ορίζονται στο παράρτημα 1 του παρόντος πρωτοκόλλου, προέρχονται από τα διαθέσιμα πλεονάσματα, χορηγούνται δε κατά προτεραιότητα ως προς τις αλιευτικές δυνατότητες που χορηγούνται στους λοιπούς αλλοδαπούς στόλους στους οποίους επιτρέπεται η αλιεία στην αλιευτική ζώνη της Μαυριτανίας.

5. Το σύνολο των τεχνικών μέτρων διατήρησης, σχεδιασμού και διαχείρισης των πόρων, καθώς και οι χρηματοοικονομικές ρυθμίσεις, τα τέλη, η δημόσια χρηματοδοτική συνεισφορά καθώς και τα λοιπά δικαιώματα, από τα οποία εξαρτάται η χορήγηση άδειας αλιείας, όπως ορίζεται για κάθε είδος αλιείας στο παράρτημα I του παρόντος πρωτοκόλλου, εφαρμόζονται σε κάθε αλλοδαπό βιομηχανικό στόλο που δραστηριοποιείται στις αλιευτικές ζώνες της Μαυριτανίας υπό τεχνικές προϋποθέσεις παρόμοιες με εκείνες που ισχύουν για τους στόλους της Ευρωπαϊκής Ένωσης.

6. Η Μαυριτανία αναλαμβάνει την υποχρέωση να δημοσιοποιεί κάθε συμφωνία του δημόσιου ή του ιδιωτικού τομέα που επιτρέπει την πρόσβαση στην ΑΟΖ της από αλλοδαπά σκάφη, συμπεριλαμβανομένων: — των κρατών ή λοιπών οντοτήτων που συμμετέχουν στην εν λόγω συμφωνία, — της περιόδου ή των περιόδων που καλύπτονται από τη συμφωνία, — του αριθμού των σκαφών και των τύπων των επιτρεπόμενων εργαλείων, — των ειδών ή των αποθεμάτων που επιτρέπονται για την αλιεία, συμπεριλαμβανομένων τυχόν περιορισμών αλιευμάτων, — των απαιτούμενων μέτρων υποβολής δηλώσεων, παρακολούθησης, ελέγχου και εποπτείας, — αντίγραφου της γραπτής συμφωνίας.

7. Για την εφαρμογή των διατάξεων των παραγράφων 4 και 5, η Μαυριτανία αποστέλλει κάθε χρόνο στην Ευρωπαϊκή Ένωση λεπτομερή έκθεση στην οποία αναφέρονται ο αριθμός αδειών αλιείας ανά κατηγορία αλιείας που χορηγήθηκαν σε αλιευτικά σκάφη τα οποία φέρουν σημαία άλλων τρίτων χωρών, οι όγκοι επιτρεπόμενων αλιευμάτων, τα πραγματικά αλιεύματα, καθώς και οι χρηματοοικονομικές και τεχνικές λεπτομέρειες πρόσβασης των εν λόγω σκαφών στη ζώνη αλιείας της Μαυριτανίας. Η έκθεση αυτή εξετάζεται από τη μεικτή επιτροπή και μπορεί να τίθεται στη διάθεση της κοινής ανεξάρτητης επιστημονικής επιτροπής που προβλέπεται στο άρθρο 4.

8. Κατ' εφαρμογή του άρθρου 6 της συμφωνίας, τα σκάφη που φέρουν σημαία κράτους μέλους της Ευρωπαϊκής Ένωσης μπορούν να ασκούν αλιευτικές δραστηριότητες στην αλιευτική ζώνη της Μαυριτανίας μόνον εφόσον κατέχουν άδεια αλιείας που έχει εκδοθεί στο πλαίσιο του παρόντος πρωτοκόλλου και σύμφωνα με τους κανόνες που περιγράφονται στο παράρτημα 1 του παρόντος πρωτοκόλλου.

9. Αμφότερα τα μέρη τηρούν τις συστάσεις και τα ψηφίσματα της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) και διαβουλεύονται μεταξύ τους πριν από τη διεξαγωγή των ετήσιων συνεδριάσεων του εν λόγω οργανισμού.

Άρθρο 2

Χρηματοδοτική αντιπαροχή σχετικά με την πρόσβαση

▼M1

1. Η ετήσια χρηματική αντιπαροχή όσον αφορά την πρόσβαση των σκαφών της Ευρωπαϊκής Ένωσης στην αλιευτική ζώνη της Μαυριτανίας που προβλέπεται στο άρθρο 7 της συμφωνίας ορίζεται σε πενήντα επτά εκατομμύρια πεντακόσιες χιλιάδες (57 500 000 ) ευρώ. Η παρούσα παράγραφος εφαρμόζεται με την επιφύλαξη των διατάξεων των άρθρων 5 έως 10 και 16 του παρόντος πρωτοκόλλου.

▼B

2. Η πληρωμή της χρηματικής αντιπαροχής που καθορίζεται στην παράγραφο 1 από την Ευρωπαϊκή Ένωση για την πρόσβαση των σκαφών της Ευρωπαϊκής Ένωσης στην αλιευτική ζώνη της Μαυριτανίας πραγματοποιείται το αργότερο τρεις (3) μήνες μετά την προσωρινή εφαρμογή όσον αφορά το πρώτο έτος, και το αργότερο κατά την επέτειο της έναρξης ισχύος του πρωτοκόλλου για τα επόμενα έτη. Οι αλιευτικές δραστηριότητες των σκαφών της Ευρωπαϊκής Ένωσης στην αλιευτική ζώνη της Μαυριτανίας μπορούν να αρχίσουν μόνο από την ημερομηνία προσωρινής εφαρμογής.

▼M1

3. Τα συνολικά επιτρεπόμενα αλιεύματα (κατηγορίες 1, 2, 2α, 3, 6, 7 και 8) και οι ποσότητες αναφοράς (κατηγορίες 4 και 5) ορίζονται στα τεχνικά δελτία που εμφαίνονται στο παράρτημα 1 του παρόντος πρωτοκόλλου. Καθορίζονται με βάση το ημερολογιακό έτος, από την 1η Ιανουαρίου έως τις 31 Δεκεμβρίου του έτους αναφοράς. Όταν η πρώτη και η τελευταία περίοδος εφαρμογής του πρωτοκόλλου δεν αντιστοιχούν σε ένα ημερολογιακό έτος, τα συνολικά επιτρεπόμενα αλιεύματα καθορίζονται pro rata temporis και λαμβανομένων υπόψη, ανά κατηγορία αλιείας, των τάσεων της κατανομής των αλιευμάτων κατά τη διάρκεια του έτους.

▼B

4. Με εξαίρεση τις κατηγορίες 4 και 5 (ποσότητες αναφοράς) και τις ειδικές διατάξεις που ισχύουν όσον αφορά τα συνολικά επιτρεπόμενα αλιεύματα της κατηγορίας 6, τα συνολικά αλιεύματα που αλιεύονται από τα αλιευτικά σκάφη της Ευρωπαϊκής Ένωσης στη ζώνη αλιείας της Μαυριτανίας δεν δύνανται να υπερβαίνουν τα συνολικά επιτρεπόμενα αλιεύματα. Σε περίπτωση υπέρβασης, θα τίθενται σε εφαρμογή οι κανόνες σχετικά με τη μείωση των ποσοστώσεων που ισχύουν βάσει της νομοθεσίας της Ευρωπαϊκής Ένωσης.

5. Κατ' εφαρμογή της παραγράφου 3, η Μαυριτανία και η Ευρωπαϊκή Ένωση εξασφαλίζουν από κοινού την παρακολούθηση της δραστηριότητας των αλιευτικών σκαφών της Ένωσης στην αλιευτική ζώνη της Μαυριτανίας προκειμένου να εξασφαλιστεί η ορθή διαχείριση των συνολικών επιτρεπόμενων ως άνω αλιευμάτων. Κατά τη διάρκεια αυτής της παρακολούθησης, η Μαυριτανία και η Ευρωπαϊκή Ένωση αλληλοενημερώνονται μόλις το επίπεδο των αλιευμάτων των αλιευτικών σκαφών της Ένωσης στη ζώνη αλιείας της Μαυριτανίας φθάνει το 80 % των συνολικών επιτρεπομένων αλιευμάτων στην αντίστοιχη κατηγορία αλιείας. Η Ευρωπαϊκή Ένωση ενημερώνει ανάλογα τα κράτη μέλη.

6. Μόλις τα αλιεύματα ανέλθουν στο 80 % των συνολικών επιτρεπομένων αλιευμάτων, η Μαυριτανία και η Ευρωπαϊκή Ένωση παρακολουθούν σε μηνιαία βάση τις ποσότητες των αλιευμάτων που αλιεύονται από τα αλιευτικά σκάφη της ΕΕ. Η παρακολούθηση θα πραγματοποιείται σε ημερήσια βάση μόλις αρχίσει να ισχύει το ηλεκτρονικό σύστημα παρακολούθησης (ERS) που αναφέρεται στο κεφάλαιο IV παράγραφος 4 του παραρτήματος 1 του παρόντος πρωτοκόλλου. Η Μαυριτανία και η Ευρωπαϊκή Ένωση αλληλοενημερώνονται μόλις συμπληρώνεται το σύνολο των επιτρεπόμενων αλιευμάτων. Η Ευρωπαϊκή Ένωση ενημερώνει ανάλογα τα κράτη μέλη με στόχο την παύση των αλιευτικών δραστηριοτήτων.

▼M1

7. Όσον αφορά τις κατηγορίες αλιείας 4 και 5, εάν τα αλιεύματα των θυνναλιευτικών σκαφών της Ευρωπαϊκής Ένωσης στην αλιευτική ζώνη της Μαυριτανίας υπερβούν το βάρος αναφοράς όπως έχει καθοριστεί για καθεμία από τις κατηγορίες αυτές, το ποσό των πενήντα επτά εκατομμυρίων πεντακοσίων χιλιάδων (57 500 000 ) ευρώ της χρηματικής αντιπαροχής αυξάνεται για κάθε επιπλέον τόνο αλιευμάτων κατά το ποσό του τέλους, όπως αυτό ορίζεται στα αντίστοιχα τεχνικά δελτία για το οικείο έτος. Ωστόσο, το ποσό που καταβάλλει η Ευρωπαϊκή Ένωση στο πλαίσιο της υπέρβασης δεν μπορεί να υπερβαίνει το ποσό που αντιστοιχεί στο διπλάσιο του αντίστοιχου βάρους αναφοράς. Όταν οι ποσότητες που έχουν αλιευθεί από τα αλιευτικά σκάφη της Ευρωπαϊκής Ένωσης υπερβαίνουν το διπλάσιο του βάρους αναφοράς, το οφειλόμενο ποσό για την ποσότητα που υπερβαίνει το εν λόγω όριο καταβάλλεται το επόμενο έτος.

▼B

8. Η χρηματική αντιπαροχή που αναφέρεται στην παράγραφο 1 του παρόντος άρθρου καταβάλλεται σε λογαριασμό του Δημόσιου Ταμείου, ο οποίος έχει ανοιχθεί στην Κεντρική Τράπεζα της Μαυριτανίας. Τα τραπεζικά στοιχεία του λογαριασμού κοινοποιούνται ετησίως στην Ευρωπαϊκή Ένωση από τις αρχές της Μαυριτανίας εντός έξι (6) μηνών πριν από την προβλεπόμενη ημερομηνία πληρωμής.

Άρθρο 3

Χρηματοδοτική στήριξη για την προώθηση της βιώσιμης αλιείας

1. Αντικείμενο, ύψος και πρακτικές λεπτομέρειες εφαρμογής

1.1. Για την ενίσχυση της στρατηγικής εταιρικής σχέσης μεταξύ των δύο μερών, και επιπλέον της χρηματικής αντιπαροχής που αναφέρεται στο άρθρο 2 παράγραφος 1, προβλέπεται χρηματοδοτική στήριξη για την προώθηση της βιώσιμης αλιείας συνολικού ποσού δεκαέξι εκατ. πεντακοσίων χιλιάδων (16,5 εκατ.) ευρώ για την περίοδο του πρωτοκόλλου.

1.2. Η χρηματοδοτική στήριξη της παραγράφου 1.1 αποτελεί ενίσχυση που συμβάλλει στην ανάπτυξη της βιώσιμης αλιείας στη Μαυριτανία και χορηγείται ανεξάρτητα από το σκέλος που αφορά την πρόσβαση των σκαφών της Ευρωπαϊκής Ένωσης στην αλιευτική ζώνη της Μαυριτανίας, συμβάλλοντας στην εφαρμογή εθνικών τομεακών στρατηγικών στους τομείς της βιώσιμης ανάπτυξης του αλιευτικού τομέα αφενός και στην προστασία του περιβάλλοντος των προστατευόμενων θαλάσσιων και παράκτιων περιοχών αφετέρου, σύμφωνα με το ισχύον στρατηγικό πλαίσιο για την καταπολέμηση της φτώχειας.

1.3. Η μεταφορά από την ΕΕ της χρηματοδοτικής στήριξης που αναφέρεται στην παράγραφο 1 πραγματοποιείται σε δόσεις. Η απόφαση εκταμίευσης των δόσεων πραγματοποιείται με βάση την επίτευξη των στόχων που προσδιορίζονται και αξιολογούνται από κοινού στο πλαίσιο της μεικτής επιτροπής σύμφωνα με το άρθρο 7 παράγραφος 2 και το άρθρο 10 παράγραφος 1 στοιχείο β) της συμφωνίας. Οι πρακτικές λεπτομέρειες εφαρμογής καθορίζονται σύμφωνα με τις παραγράφους 2 και 3 του παρόντος άρθρου και στο παράρτημα 2 του παρόντος πρωτοκόλλου. Αυτές οι πρακτικές λεπτομέρειες εφαρμογής μπορεί, ενδεχομένως, να αποσαφηνιστούν ή να αναθεωρηθούν από τη μεικτή επιτροπή.

1.4. Η χρηματοδοτική στήριξη που αναφέρεται στην παράγραφο 1.1 προορίζεται για ειδικά έργα που αποφασίζονται από κοινού. Μπορεί να χρησιμοποιηθεί μόνον για την κάλυψη των λειτουργικών δαπανών των δικαιούχων, με εξαίρεση τις περιπτώσεις που αναφέρονται στην παράγραφο 2.2 για τη λειτουργία του κλιμακίου υλοποίησης και παράγραφο 2.3 για τον εξωτερικό έλεγχο.

2. Όροι εφαρμογής

2.1. Η τομεακή στήριξη υλοποιείται από κλιμάκιο υλοποίησης, αρμόδιο για την εκτέλεση των αποφάσεων της μεικτής επιτροπής. Το κλιμάκιο υλοποίησης ορίζεται από τον Υπουργό Αλιείας και εργάζεται υπό την εποπτεία του.

2.2. Η μονάδα υλοποίησης που αναφέρεται στην παράγραφο 2.1 χρηματοδοτείται από κονδύλιο που αφορά ειδικά την τομεακή στήριξη, το ετήσιο ύψος του οποίου αναμένεται να καθοριστεί στο πλαίσιο της μεικτής επιτροπής. Με την επιφύλαξη των διατάξεων που προβλέπονται στα άρθρα 8, 9 και 10 του παρόντος πρωτοκόλλου, το κονδύλιο αυτό μεταφέρεται κάθε χρόνο από την ευρωπαϊκή πλευρά ώστε να επιτρέπεται η αδιάλειπτη λειτουργία του κλιμακίου υλοποίησης και για σαφώς καθορισμένο χρονικό διάστημα, ανεξάρτητα από την υπόλοιπη τομεακή στήριξη, η μεταφορά της οποίας εξακολουθεί να υπόκειται στις διατάξεις που εμφαίνονται στο παρόν άρθρο και στο παράρτημα 2.

2.3. Η σύνθεση και οι κανόνες λειτουργίας του κλιμακίου υλοποίησης θα επικυρώνονται από τη μεικτή επιτροπή. Αυτή μεριμνά για την εφαρμογή της τομεακής στήριξης σύμφωνα με πρότυπα συμβατά με τους κανόνες δημοσιονομικής διαχείρισης της Ευρωπαϊκής Ένωσης, ιδίως όσον αφορά την ανάθεση δημοσίων συμβάσεων και επιχορηγήσεων. Η λειτουργία του εν λόγω κλιμακίου θα υπόκειται σε ετήσιο λογιστικό εξωτερικό έλεγχο που θα χρηματοδοτείται από την τομεακή στήριξη.

2.4. Το κλιμάκιο υλοποίησης αποφαίνεται όσον αφορά τα σχέδια και τις δράσεις που δύνανται να χρηματοδοτηθούν από την τομεακή στήριξη και τους μηχανισμούς που είναι ενδεχομένως κατάλληλοι για την εκτέλεση των εν λόγω έργων. Σύμφωνα με την παράγραφο 4 του παραρτήματος 2, το κλιμάκιο επεξεργάζεται πολυετή προγραμματισμό της τομεακής στήριξης που υπόκειται στην έγκριση της μεικτής επιτροπής. Ο εν λόγω πολυετής προγραμματισμός είναι κατανεμημένος σε ετήσιο προγραμματισμό, ο οποίος περιλαμβάνει τις λεπτομερείς δράσεις και σχέδια που υποβάλλονται στον Υπουργό και έπειτα εγκρίνονται από τη μεικτή επιτροπή πριν από τη μεταφορά, στη Μαυριτανία, επιμέρους δόσεων της τομεακής στήριξης, εντός των ορίων των διαθέσιμων χρημάτων στο πλαίσιο αυτής της στήριξης.

2.5. Το κλιμάκιο υλοποίησης συντονίζει την εφαρμογή με τους δικαιούχους, ανεξάρτητα από την εποπτεύουσα αρχή, και ελέγχει την ορθή εκτέλεση των προγραμμάτων και σχεδίων. Κάθε πράξη του κλιμακίου υλοποίησης με δημοσιονομική επίπτωση πρέπει να αποτελεί αντικείμενο προηγούμενης συναίνεσης του Υπουργού, αφού ακουστεί η γνώμη του εκπροσώπου που έχει οριστεί από την Ευρωπαϊκή Ένωση και, κατά περίπτωση, της αρμόδιας εποπτεύουσας αρχής. Ελλείψει συμφωνίας, το κλιμάκιο υλοποίησης καλείται να τροποποιήσει την πρόταση απόφασής του πριν την υποβάλλει εκ νέου για έγκριση από τον Υπουργό.

2.6. Το κλιμάκιο υλοποίησης θα πρέπει να διαβιβάσει στον υπουργό τις προσκλήσεις υποβολής προσφορών, τα πρακτικά των επιτροπών επιλογής και τις συμβάσεις για τα προγράμματα που χρηματοδοτούνται από την παρούσα χρηματοδοτική στήριξη το αργότερο 48 ώρες μετά την υπογραφή και δημοσίευσή τους.

2.7. Κατά την εκτέλεση ενός έργου, κάθε τροποποίηση των χρηματοδοτούμενων δράσεων, των κατευθύνσεων, των στόχων, των κριτηρίων και των δεικτών αξιολόγησης δύναται να ξεκινά από τον υπουργό και πρέπει να εγκρίνεται και από τα δύο μέρη στο πλαίσιο της μεικτής επιτροπής. Η έγκριση αυτή αποτελεί προϋπόθεση sine qua non για τη μεταφορά από την Ευρωπαϊκή Ένωση της δόσης που ακολουθεί την ως άνω τροποποίηση.

2.8. Το κλιμάκιο υλοποίησης, σε συμφωνία με τον Υπουργό, μπορεί να προτείνει σε τεχνικούς και επιστημονικούς εταίρους να συμβάλει οικονομικά ή τεχνικά στην υλοποίηση έργων πριν από την έγκρισή τους από τη μεικτή επιτροπή. Μπορεί επίσης να ανατεθεί σε έναν ή περισσότερους τεχνικούς και επιστημονικούς εταίρους η ευθύνη για την υλοποίηση έργων από τη μεικτή επιτροπή βάσει κανόνων που καθορίζονται από κοινού.

3. Παρακολούθηση και προβολή

3.1. Μηνιαία συνεδρίαση παρακολούθησης της εφαρμογής της τομεακής στήριξης πραγματοποιείται μεταξύ του κλιμακίου υλοποίησης, του εκπροσώπου της κυβέρνησης και του εκπροσώπου της Ευρωπαϊκής Ένωσης. Μετά το πέρας της εν λόγω συνεδρίασης το κλιμάκιο υλοποίησης συντάσσει έκθεση την οποία εγκρίνουν οι συμμετέχοντες στη συνεδρίαση, και διαβιβάζουν στη μεικτή επιτροπή αμέσως μετά την έγκρισή της.

3.2. Πριν από τις 31 Δεκεμβρίου κάθε έτους, το κλιμάκιο υλοποίησης υποβάλλει στη μεικτή επιτροπή λεπτομερή έκθεση υλοποίησης σύμφωνα με το υπόδειγμα που παρατίθεται στο παράρτημα 2. Η έκθεση, μετά την υποβολή της, εγκρίνεται από αμφότερα τα μέρη στο πλαίσιο της μεικτής επιτροπής.

3.3. Επιπλέον, το κλιμάκιο υλοποίησης υποβάλλει στη μεικτή επιτροπή τελική έκθεση για καθεμία από τις δράσεις και τα έργα που έχουν ολοκληρωθεί στο πλαίσιο της τομεακής στήριξης που προβλέπεται δυνάμει του παρόντος πρωτοκόλλου, η οποία θα περιλαμβάνει τις αναμενόμενες οικονομικές και κοινωνικές επιπτώσεις, ιδίως τις επενέργειές τους στους αλιευτικούς πόρους, στην απασχόληση και στις επενδύσεις. Η έκθεση εγκρίνεται από αμφότερα τα μέρη κατά την πρώτη συνεδρίαση της μεικτής επιτροπής, μετά την ολοκλήρωση των δραστηριοτήτων του έργου.

3.4. Επιπλέον, το κλιμάκιο υλοποίησης υποβάλλει στη μεικτή επιτροπή, πριν από τη λήξη του πρωτοκόλλου, τελική έκθεση σχετικά με την υλοποίηση του συνόλου της τομεακής στήριξης που προβλέπεται δυνάμει του παρόντος πρωτοκόλλου, η οποία θα περιλαμβάνει τα στοιχεία που αναφέρονται στις παραγράφους 3.2 και 3.3.

3.5. Εφόσον είναι απαραίτητο, τα δύο μέρη θα συνεχίσουν να παρακολουθούν την εφαρμογή της τομεακής στήριξης μετά τη λήξη του παρόντος πρωτοκόλλου, ενδεχομένως και σε περίπτωση αναστολής του, σύμφωνα με τις διατάξεις του παρόντος πρωτοκόλλου.

3.6. Η Μαυριτανία και η Ευρωπαϊκή Ένωση θα παρακολουθούν από κοινού την προβολή των δράσεων που χρηματοδοτούνται από την τομεακή στήριξη των πρωτοκόλλων 2008-2012 και 2013-2014 και του παρόντος πρωτοκόλλου, εάν χρειάζεται και με την επιχειρησιακή στήριξη του κλιμακίου υλοποίησης.

3.7. Οι κύριοι θεσμικοί και μη θεσμικοί αποδέκτες της στήριξης καλούνται από τα δύο μέρη, μία φορά ετησίως, να συμμετάσχουν σε ένα εργαστήριο προγραμματισμού και παρουσίασης των δράσεων που χρηματοδοτούνται από την τομεακή στήριξη.

3.8. Οι εκθέσεις που αναφέρονται στις παραγράφους 3.2, 3.3 και 3.4, καθώς και η διεξαγωγή του εργαστηρίου που αναφέρεται στην παράγραφο 3.7 συνιστούν απαραίτητη προϋπόθεση για τη μεταφορά από την Ευρωπαϊκή Ένωση των επόμενων δόσεων της χρηματοδοτικής στήριξης που αναφέρεται στην παράγραφο 1.

3.9. Εκτός από το κονδύλιο που αναφέρεται στην παράγραφο 2.2 και το οποίο προορίζεται για τη λειτουργία του κλιμακίου υλοποίησης, η χρηματοδοτική στήριξη του παρόντος πρωτοκόλλου δύναται να ενεργοποιείται μόνον εφόσον το ποσό του υπολοίπου της χρηματοδοτικής στήριξης για την περίοδο 2013-2014 (το ύψος του οποίου θα εγκρίνεται μετά από εξέταση από αμφότερα τα μέρη) μεταφερθεί εξ ολοκλήρου στον λογαριασμό που αναφέρεται στην παράγραφο 3.10 και χρησιμοποιηθεί σύμφωνα με τον συμφωνηθέντα προγραμματισμό στο πλαίσιο της μεικτής επιτροπής. ►M2 Ωστόσο το εν λόγω υπόλοιπο της τομεακής στήριξης για την περίοδο 2013-2014 θα πρέπει να καταναλωθεί το αργότερο είκοσι (20) μήνες από την ημερομηνία προσωρινής εφαρμογής του παρόντος πρωτοκόλλου, ενώ, σε αντίθετη περίπτωση, θα θεωρείται ότι έχει εξαντληθεί και δεν θα μπορεί να καταβληθεί ◄

3.10. Η χρηματοδοτική στήριξη που αναφέρεται στην παράγραφο 1 του παρόντος άρθρου μεταφέρεται σε λογαριασμό του Δημόσιου Ταμείου στην Κεντρική Τράπεζα της Μαυριτανίας, ο οποίος έχει ανοιχθεί υπέρ του Υπουργείου Αλιείας και χρησιμοποιείται μόνον στο πλαίσιο της τομεακής στήριξης. Οι αρχές της Μαυριτανίας κοινοποιούν στην Ευρωπαϊκή Ένωση τα τραπεζικά στοιχεία του λογαριασμού μόλις τον ανοίξουν.

Άρθρο 4

Επιστημονική συνεργασία για βιώσιμη αλιεία

1. Τα δύο μέρη δεσμεύονται να προωθήσουν την υπεύθυνη αλιεία στην αλιευτική ζώνη της Μαυριτανίας βάσει των αρχών της αειφόρου εκμετάλλευσης των αλιευτικών πόρων και των θαλάσσιων οικοσυστημάτων.

2. Κατά τη διάρκεια ισχύος του παρόντος πρωτοκόλλου, τα δύο μέρη συνεργάζονται για να παρακολουθήσουν την εξέλιξη της κατάστασης των πόρων και της αλιείας στην αλιευτική ζώνη της Μαυριτανίας. Προς τον σκοπό αυτό θα συνεδριάζει κοινή ανεξάρτητη επιστημονική επιτροπή τουλάχιστον σε ετήσια βάση, εναλλάξ στη Μαυριτανία και στην Ευρωπαϊκή Ένωση.

3. Η κοινή ανεξάρτητη επιστημονική επιτροπή θεσπίζει τον εσωτερικό της κανονισμό κατά την πρώτη της συνεδρίαση. Ο εν λόγω εσωτερικός κανονισμός εγκρίνεται από τη μεικτή επιτροπή. Συμπληρωματικά προς το άρθρο 4 παράγραφος 1 της συμφωνίας, η συμμετοχή στην κοινή ανεξάρτητη επιστημονική επιτροπή είναι δυνατόν να διευρυνθεί, στον βαθμό που αυτό είναι απαραίτητο, ώστε να συμπεριλάβει επιστήμονες τρίτων χωρών καθώς και παρατηρητές, εκπροσώπους εμπλεκόμενων παραγόντων ή εκπροσώπους περιφερειακών οργανώσεων διαχείρισης της αλιείας, όπως είναι η CECAF.

4. Η εντολή της κοινής ανεξάρτητης επιστημονικής επιτροπής αφορά κυρίως τις εξής δραστηριότητες: α) την κατάρτιση ετήσιας επιστημονικής έκθεσης για τα είδη αλιείας που αποτελούν αντικείμενο του παρόντος πρωτοκόλλου, καθώς και για τις αξιολογήσεις των αντίστοιχων αποθεμάτων. Κατά την κατάρτιση της ως άνω έκθεσης, η κοινή ανεξάρτητη επιστημονική επιτροπή λαμβάνει πλήρως υπόψη τις πληροφορίες σχετικά με τις δραστηριότητες των εθνικών στόλων της Μαυριτανίας και των λοιπών αλλοδαπών στόλων, καθώς και τα μέτρα και σχέδια διαχείρισης που έχουν εγκριθεί από τη Μαυριτανία, β) την επεξεργασία πρότασης και την υποβολή της στη μεικτή επιτροπή όσον αφορά την εφαρμογή προγραμμάτων ή δράσεων για την καλύτερη κατανόηση της δυναμικής της αλιείας, της κατάστασης των πόρων και της εξέλιξης των θαλάσσιων οικοσυστημάτων, γ) βάσει διαδικασίας που έχει εγκριθεί με κοινή συμφωνία στο πλαίσιο της επιτροπής, την ανάλυση των επιστημονικών θεμάτων που τίθενται κατά τη διάρκεια εφαρμογής του παρόντος πρωτοκόλλου και εφόσον αυτό κρίνεται απαραίτητο, τη διατύπωση επιστημονικής γνωμοδότησης, ύστερα από παραπομπή στη μεικτή επιτροπή, δ) τη συγκέντρωση και ανάλυση των δεδομένων που αφορούν την αλιευτική προσπάθεια, τα αλιεύματα και τη διάθεσή τους στην αγορά, εκάστου των τμημάτων των εθνικών αλιευτικών στόλων, τόσο εντός όσο και εκτός της Ευρωπαϊκής Ένωσης, που δραστηριοποιούνται στις αλιευτικές ζώνες της Μαυριτανίας, στους πόρους και στα είδη αλιείας που αποτελούν αντικείμενο του παρόντος πρωτοκόλλου, ε) το σχεδιασμό και προγραμματισμό της πραγματοποίησης των ετήσιων εκστρατειών αξιολόγησης των αποθεμάτων, ώστε να καθοριστούν τα διαθέσιμα πλεονάσματα, οι αλιευτικές δυνατότητες και οι εναλλακτικές επιλογές εκμετάλλευσης που εγγυώνται τη διατήρηση των πόρων και του οικοσυστήματος, στ) τη διατύπωση, με δική της πρωτοβουλία ή ως απάντηση σε αίτημα της μεικτής επιτροπής ή ενός εκ των μερών, κάθε επιστημονικής γνωμοδότησης που αφορά τους στόχους, τις στρατηγικές και τα μέτρα διαχείρισης και που κρίνεται απαραίτητη για τη βιώσιμη εκμετάλλευση των αποθεμάτων και των ειδών αλιείας που αποτελούν αντικείμενο του παρόντος πρωτοκόλλου, ζ) ενδεχομένως, την υποβολή πρότασης στη μεικτή επιτροπή, σχετικά με πρόγραμμα αναθεώρησης των αλιευτικών δυνατοτήτων, σε εφαρμογή του άρθρου 1 του παρόντος πρωτοκόλλου.

5. Για τους σκοπούς της εφαρμογής των παραγράφων 2, 3 και 4, και συμπληρωματικά ως προς τις διατάξεις που προβλέπονται στο άρθρο 1 παράγραφος 7, η Μαυριτανία αποστέλλει κάθε έτος στην κοινή ανεξάρτητη επιστημονική επιτροπή καθώς και στην Ευρωπαϊκή Ένωση λεπτομερή έκθεση στην οποία αναφέρονται, ανά κατηγορία αλιείας, ο αριθμός των σκαφών που φέρουν τη σημαία της Μαυριτανίας που επιτρέπεται να αλιεύουν, οι όγκοι επιτρεπόμενων αλιευμάτων, τα πραγματικά αλιεύματα, καθώς και κάθε σχετική πληροφορία όσον αφορά τα μέτρα διαχείρισης της αλιείας που έχει υιοθετήσει και εφαρμόζει η Μαυριτανία.

Άρθρο 5

Επιστημονική έρευνα για την αλιεία, πειραματική αλιεία και νέες αλιευτικές δυνατότητες

1. Επιστημονική έρευνα για την αλιεία

1.1. Η μεικτή επιτροπή μπορεί να εγκρίνει τη διεξαγωγή επιστημονικών ερευνών για τη συλλογή δεδομένων και πληροφοριών σχετικά με τους βιολογικούς πόρους και τα θαλάσσια οικοσυστήματα, με συμμετοχή σκαφών της Ευρωπαϊκής Ένωσης και/ή της Μαυριτανίας, ύστερα από γνωμοδότηση της κοινής ανεξάρτητης επιστημονικής επιτροπής. Οι εν λόγω έρευνες θα πρέπει να διεξάγονται υπό την κοινή ευθύνη μαυριτανικών και ευρωπαϊκών ιδρυμάτων επιστημονικών ερευνών.

1.2. Οι λεπτομέρειες που αφορούν τον εξοπλισμό και τη ναύλωση πλοίων της Ευρωπαϊκής Ένωσης και/ή της Μαυριτανίας καθορίζονται από τα δύο μέρη στο πλαίσιο της μεικτής επιτροπής για καθεμία από τις εν λόγω έρευνες.

1.3. Τα αποτελέσματα των εν λόγω ερευνών θα πρέπει να χρησιμοποιούνται για τη βελτίωση της αξιολόγησης των αποθεμάτων και για τη θέσπιση κατάλληλων μέτρων διαχείρισης.

1.4. Όσον αφορά την κατηγορία 8 (κεφαλόποδα), τα αποτελέσματα του επιστημονικού προγράμματος και/ή των αξιολογήσεων που διεξάγονται σύμφωνα με το άρθρο 4 μπορεί να οδηγήσουν σε αναθεώρηση των ορίων αλιευμάτων και των μέτρων διατήρησης που ισχύουν για τα σκάφη της Ευρωπαϊκής Ένωσης.

2. Πειραματική αλιεία

2.1. Σε περίπτωση που τα ενωσιακά αλιευτικά σκάφη ενδιαφέρονται για αλιευτικές δραστηριότητες που δεν αναφέρονται στο άρθρο 1, τα μέρη προβαίνουν σε διαβουλεύσεις στο πλαίσιο της μεικτής επιτροπής για ενδεχόμενη χορήγηση άδειας σχετικά με αυτές τις νέες δραστηριότητες, κατ' εφαρμογή του άρθρου 6 παράγραφος 2 της συμφωνίας. Ενδεχομένως, η μεικτή επιτροπή συμφωνεί για τους όρους που εφαρμόζονται στις νέες αλιευτικές δυνατότητες και, εφόσον είναι αναγκαίο, επιφέρει τροποποιήσεις στο παρόν πρωτόκολλο και στο παράρτημά του σύμφωνα με το άρθρο 6 του πρωτοκόλλου.

2.2. Η άδεια για την άσκηση αλιευτικών δραστηριοτήτων που προβλέπεται στην παράγραφο 2.1 χορηγείται λαμβάνοντας υπόψη τις βέλτιστες διαθέσιμες επιστημονικές γνωμοδοτήσεις σε εθνικό και περιφερειακό επίπεδο και, ενδεχομένως, με βάση τα αποτελέσματα επιστημονικών ερευνών που έχουν επικυρωθεί από την κοινή ανεξάρτητη επιστημονική επιτροπή.

2.3. Κατόπιν των διαβουλεύσεων που προβλέπονται στην παράγραφο 2.1, η μεικτή επιτροπή δύναται να επιτρέπει τη διεξαγωγή πειραματικής αλιείας στην αλιευτική ζώνη της Μαυριτανίας προκειμένου να δοκιμαστεί η τεχνολογική σκοπιμότητα και η οικονομική αποδοτικότητα νέων τύπων αλιείας. Προς τούτο, καθορίζει κατά περίπτωση τα είδη, τους όρους και κάθε άλλη συναφή παράμετρο, σύμφωνα προς τις διατάξεις του κεφαλαίου ΧΙ του παραρτήματος 1 του παρόντος πρωτοκόλλου. Τα μέρη ασκούν την πειραματική αλιεία σύμφωνα με τους όρους που καθορίζονται από την κοινή ανεξάρτητη επιστημονική επιτροπή.

Άρθρο 6

Μεικτή επιτροπή

1. Πέραν των καθηκόντων που έχουν ανατεθεί στη μεικτή επιτροπή σύμφωνα με το άρθρο 10 της συμφωνίας, ανατίθεται σε αυτή εξουσία λήψης αποφάσεων ώστε να εγκρίνει τις τροποποιήσεις του παρόντος πρωτοκόλλου, των παραρτημάτων και των προσαρτημάτων του όσον αφορά: α) την αναθεώρηση, ενδεχομένως, των αλιευτικών δυνατοτήτων και, κατ' ακολουθία, της συναφούς χρηματικής αντιπαροχής, β) τις λεπτομέρειες της τομεακής στήριξης σύμφωνα με το άρθρο 3 και το παράρτημα 2, γ) τους όρους άσκησης της αλιείας από τα ενωσιακά σκάφη.

2. Στην περίπτωση που αναφέρεται στην παράγραφο 1 στοιχείο α), η χρηματική αντιπαροχή προσαρμόζεται αναλόγως και αναλογικώς με την πάροδο του χρόνου.

3. Οι τροποποιήσεις στο πρωτόκολλο, στα παραρτήματα και στα προσαρτήματά του σύμφωνα με την παράγραφο 1 αποφασίζονται στο πλαίσιο της μεικτής επιτροπής. Η σχετική απόφαση τίθεται σε ισχύ την ημέρα κατά την οποία τα μέρη γνωστοποιούν αμοιβαία ότι έχει ολοκληρωθεί η διεκπεραίωση των αναγκαίων για την έγκριση διαδικασιών.

4. Η μεικτή επιτροπή ασκεί τα καθήκοντά της σύμφωνα με τους στόχους της συμφωνίας και τους σχετικούς κανόνες που εκδίδονται από τις περιφερειακές οργανώσεις αλιείας.

5. Η πρώτη συνεδρίαση της μεικτής επιτροπής θα πραγματοποιηθεί το αργότερο τρεις (3) μήνες μετά την προσωρινή εφαρμογή του παρόντος πρωτοκόλλου.

Άρθρο 7

Προώθηση της συνεργασίας μεταξύ οικονομικών φορέων

Τα μέρη καταβάλλουν προσπάθειες για τη δημιουργία συνθηκών ευνοϊκών για την προώθηση των σχέσεων μεταξύ των επιχειρήσεών τους, στον τεχνικό, οικονομικό και εμπορικό τομέα, ενθαρρύνοντας τη δημιουργία περιβάλλοντος ευνοϊκού για την ανάπτυξη επιχειρήσεων και επενδύσεων. Ενθαρρύνουν τις επαφές και τη συνεργασία μεταξύ των οικονομικών παραγόντων, σε συνδυασμό και με τη χρηματοδοτική στήριξη που αναφέρεται στο άρθρο 3, στους ακόλουθους τομείς:

α) στην ανάπτυξη της ελεύθερης ζώνης του Nouadhibou,

β) στην ανάπτυξη θαλάσσιων προστατευόμενων περιοχών (εθνικά πάρκα Banc d' Arguin και Diawling),

γ) στη διαχείριση λιμένων,

δ) στην ανάπτυξη της βιομηχανίας που συνδέεται με την αλιεία,

ε) στην ανάπτυξη των συναλλαγών με σκοπό τη βελτίωση της επαγγελματικής επιμόρφωσης, μεταξύ άλλων, στους τομείς της αλιείας, της διαχείρισης της αλιείας, της υδατοκαλλιέργεια και της εσωτερικής αλιείας, των ναυπηγείων και της θαλάσσιας επιτήρησης,

στ) στην εμπορία των προϊόντων της αλιείας,

ζ) στην υδατοκαλλιέργεια.

Άρθρο 8

Καταγγελία λόγω μειωμένου επιπέδου αξιοποίησης των αλιευτικών δυνατοτήτων

Σε περίπτωση που διαπιστωθεί μειωμένο επίπεδο αξιοποίησης των αλιευτικών δυνατοτήτων, η Ευρωπαϊκή Ένωση κοινοποιεί με επιστολή στην πλευρά της Μαυριτανίας την πρόθεσή της να καταγγείλει το πρωτόκολλο. Η εν λόγω καταγγελία θα τεθεί σε ισχύ εντός προθεσμίας τεσσάρων (4) μηνών μετά την κοινοποίηση.

Άρθρο 9

Αναστολή της εφαρμογής του πρωτοκόλλου

1. Η εφαρμογή του παρόντος πρωτοκόλλου δύναται να ανασταλεί με πρωτοβουλία ενός εκ των μερών σε περίπτωση που διαπιστωθεί ότι ισχύει τουλάχιστον μία από τις παρακάτω προϋποθέσεις: α) ασυνήθιστες περιστάσεις, πλην φυσικών φαινομένων, εμποδίζουν τη διεξαγωγή των αλιευτικών δραστηριοτήτων στην αλιευτική ζώνη της Μαυριτανίας, β) σημαντικές αλλαγές στον καθορισμό και στην άσκηση της αλιευτικής πολιτικής εκάστου των μερών, οι οποίες επηρεάζουν τις διατάξεις του παρόντος πρωτοκόλλου, γ) σε περίπτωση ενεργοποίησης των μηχανισμών διαβούλευσης που προβλέπονται στο άρθρο 96 της συμφωνίας του Κοτονού σχετικά με παραβίαση των βασικών και θεμελιωδών στοιχείων των δικαιωμάτων του ανθρώπου, όπως ορίζονται στο άρθρο 9 της εν λόγω συμφωνίας, δ) παράλειψη πληρωμής από την Ευρωπαϊκή Ένωση της χρηματικής αντιπαροχής που προβλέπεται στο άρθρο 2, για λόγους διαφορετικούς από τους προβλεπόμενους στα άρθρα 8 και 10 του παρόντος πρωτοκόλλου· ε) σοβαρή και ανεπίλυτη διαφορά μεταξύ των μερών σχετικά με την εφαρμογή ή την ερμηνεία του παρόντος πρωτοκόλλου, στ) σοβαρή και ανεπίλυτη διαφορά σχετικά με την εφαρμογή της χρηματοδοτικής στήριξης που προβλέπεται στο άρθρο 3 του παρόντος πρωτοκόλλου, ζ) σοβαρή και ανεπίλυτη διαφορά σχετικά με την εφαρμογή των παραγράφων 4 έως 7 του άρθρου 1 του παρόντος πρωτοκόλλου.

2. Όταν επιβάλλεται για λόγους διαφορετικούς από εκείνους που αναφέρθηκαν στην παράγραφο 1 στοιχείο γ), η αναστολή της εφαρμογής του πρωτοκόλλου υπόκειται στην προϋπόθεση γραπτής κοινοποίησης, από το ενδιαφερόμενο μέρος, της πρόθεσής του τουλάχιστον τέσσερις (4) μήνες πριν από την ημερομηνία κατά την οποία παράγει αποτελέσματα η εν λόγω αναστολή. Η αναστολή του πρωτοκόλλου για τους λόγους που αναφέρονται στην παράγραφο 1 στοιχείο γ) εφαρμόζεται αμέσως αφού ληφθεί η απόφαση για αναστολή.

3. Σε περίπτωση αναστολής, τα μέρη συνεχίζουν τις διαβουλεύσεις με σκοπό τον φιλικό διακανονισμό της μεταξύ τους διαφοράς. Εφόσον επιτυγχάνεται ο εν λόγω διακανονισμός, η εφαρμογή του παρόντος πρωτοκόλλου επαναλαμβάνεται και τα ποσά της χρηματικής αντιπαροχής που προβλέπεται στο άρθρο 2, και της χρηματοδοτικής στήριξης που προβλέπεται στο άρθρο 3, μειώνονται αναλόγως και αναλογικώς με την πάροδο του χρόνου της διάρκειας αναστολής της εφαρμογής του πρωτοκόλλου.

Άρθρο 10

Αναστολή και επανεξέταση της πληρωμής της χρηματικής αντιπαροχής και της τομεακής στήριξης

1. Η χρηματική αντιπαροχή του άρθρου 2 δύναται να αναθεωρηθεί ή να ανασταλεί εφόσον διαπιστωθεί ότι ισχύει τουλάχιστον μία από τις παρακάτω προϋποθέσεις: α) ασυνήθιστες περιστάσεις, πλην φυσικών φαινομένων, εμποδίζουν τη διεξαγωγή των αλιευτικών δραστηριοτήτων στην αλιευτική ζώνη της Μαυριτανίας, β) σημαντικές αλλαγές στον καθορισμό και στην εφαρμογή της αλιευτικής πολιτικής εκατέρου των μερών οι οποίες επηρεάζουν τις διατάξεις του παρόντος πρωτοκόλλου, γ) ενεργοποίηση των μηχανισμών διαβούλευσης που προβλέπονται στο άρθρο 96 της συμφωνίας του Κοτονού σχετικά με παραβίαση βασικών και θεμελιωδών στοιχείων των δικαιωμάτων του ανθρώπου, όπως ορίζονται στο άρθρο 9 της εν λόγω συμφωνίας.

2. Η Ευρωπαϊκή Ένωση δύναται να επανεξετάσει ή να αναστείλει, εν όλω ή εν μέρει, την πληρωμή της τομεακής στήριξης που προβλέπεται στο άρθρο 3 του παρόντος πρωτοκόλλου σε περίπτωση που συντρέχουν οι προϋποθέσεις που προβλέπονται στην παράγραφο 1 στοιχεία β) και γ), σε περίπτωση μη χρησιμοποίησης της εν λόγω τομεακής στήριξης ή εάν τα επιτευχθέντα αποτελέσματα δεν συνάδουν με τον προγραμματισμό, βάσει αξιολόγησης την οποία έχει διενεργήσει η μεικτή επιτροπή.

3. Η πληρωμή της χρηματικής αντιπαροχής, που προβλέπεται στο άρθρο 2 και/ή της χρηματοδοτικής στήριξης που προβλέπεται στο άρθρο 3 επαναλαμβάνεται μετά από διαβουλεύσεις και συμφωνία των δύο μερών ευθύς μετά την αποκατάσταση της κατάστασης που υφίστατο πριν από τα γεγονότα, τα οποία αναφέρονται στην παράγραφο 1 ή/και όταν αυτό δικαιολογείται από τα αποτελέσματα της χρηματοδοτικής στήριξης που προβλέπονται στην παράγραφο 2. Εντούτοις, η πληρωμή της χρηματοδοτικής στήριξης που προβλέπεται στο άρθρο 3 δεν ενεργοποιείται μετά την παρέλευση έξι (6) μηνών από τη λήξη του πρωτοκόλλου.

Άρθρο 11

Ηλεκτρονική επικοινωνία

1. Η Μαυριτανία και η Ευρωπαϊκή Ένωση αναλαμβάνουν τη δέσμευση να θέσουν τάχιστα σε εφαρμογή τα απαραίτητα συστήματα πληροφορικής για την ηλεκτρονική ανταλλαγή όλων των πληροφοριών και εγγράφων που συνδέονται με την εφαρμογή της συμφωνίας.

2. Μόλις τεθούν σε λειτουργία τα συστήματα που προβλέπονται στην παράγραφο 1 του παρόντος άρθρου, η ηλεκτρονική μορφή ενός εγγράφου θα θεωρείται ισοδύναμη, από κάθε άποψη, με την έντυπη μορφή του.

3. Η Μαυριτανία και η Ευρωπαϊκή Ένωση αλληλοενημερώνονται αμέσως σχετικά με τυχόν δυσλειτουργία συστήματος πληροφορικής. Οι πληροφορίες και τα έγγραφα που συνδέονται με την εφαρμογή της συμφωνίας αντικαθίστανται αυτομάτως από την έντυπη μορφή τους σύμφωνα με τους όρους που προβλέπονται στο παράρτημα 1.

Άρθρο 12

Εμπιστευτικότητα δεδομένων

Η Μαυριτανία δεσμεύεται ώστε όλα τα ονομαστικά δεδομένα που συνδέονται με τα σκάφη της ΕΕ και με τις αλιευτικές τους δραστηριότητες, τα οποία προέκυψαν στο πλαίσιο της συμφωνίας, να χρησιμοποιούνται, ανά πάσα στιγμή, με επιμέλεια και σύμφωνα με τις αρχές της εμπιστευτικότητας και της προστασίας των δεδομένων. Τα εν λόγω δεδομένα χρησιμοποιούνται αποκλειστικά για την υλοποίηση της συμφωνίας.

Άρθρο 13

Εφαρμοστέες διατάξεις της εθνικής νομοθεσίας

Με την επιφύλαξη των διατάξεων που περιλαμβάνονται στο παρόν πρωτόκολλο, στα παραρτήματα και στα προσαρτήματά του, οι δραστηριότητες λιμενικών υπηρεσιών και η αγορά προμηθειών από σκάφη που δραστηριοποιούνται σύμφωνα με το παρόν πρωτόκολλο, τα παραρτήματα και τα προσαρτήματά του διέπονται από τους νόμους και τους κανονισμούς που ισχύουν στην Μαυριτανία.

Άρθρο 14

Προσωρινή εφαρμογή

Το παρόν πρωτόκολλο, τα παραρτήματα και τα προσαρτήματά του εφαρμόζονται προσωρινά από την ημερομηνία υπογραφής του επισήμως από τα συμβαλλόμενα μέρη. Η ημερομηνία της υπογραφής πρέπει να διακρίνεται σαφώς από την ημερομηνία μονογράφησης, η οποία σηματοδοτεί την ολοκλήρωση των διαπραγματεύσεων. Οι αλιευτικές δραστηριότητες των σκαφών της Ευρωπαϊκής Ένωσης στην αλιευτική ζώνη της Μαυριτανίας μπορούν να αρχίσουν μόνο από την ημερομηνία προσωρινής εφαρμογής.

Άρθρο 15

Διάρκεια

Το παρόν πρωτόκολλο, τα παραρτήματα και τα προσαρτήματά του ισχύουν για περίοδο τεσσάρων (4) ετών από την ημερομηνία προσωρινής εφαρμογής, εκτός εάν υπάρξει καταγγελία.

Άρθρο 16

Καταγγελία

Σε περίπτωση καταγγελίας του πρωτοκόλλου, άλλης από εκείνη που προβλέπεται στο άρθρο 8, το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει το πρωτόκολλο, τουλάχιστον τέσσερις (4) μήνες πριν από την ημερομηνία κατά την οποία αρχίζει να ισχύει η εν λόγω καταγγελία.

Η αποστολή της κοινοποίησης που αναφέρεται στην προηγούμενη παράγραφο συνεπάγεται την έναρξη διαβουλεύσεων μεταξύ των μερών.

Άρθρο 17

Έναρξη ισχύος

Το παρόν πρωτόκολλο, το παράρτημα και τα προσαρτήματά του αρχίζουν να ισχύουν την ημερομηνία κατά την οποία τα μέρη κοινοποιούν αμοιβαίως την ολοκλήρωση των διαδικασιών που είναι αναγκαίες για τον σκοπό αυτό.

Съставено в Брюксел на шестнадесети ноември две хиляди и петнадесета година.

Hecho en Bruselas, el dieciseis de noviembre de dos mil quince.

V Bruselu dne šestnáctého listopadu dva tisíce patnáct.

Udfærdiget i Bruxelles den sekstende november to tusind og femten.

Geschehen zu Brüssel am sechzehnten November zweitausendfünfzehn.

Kahe tuhande viieteistkümnenda aasta novembrikuu kuueteistkümnendal päeval Brüsselis.

Έγινε στις Βρυξέλλες, στις δέκα έξι Νοεμβρίου δύο χιλιάδες δεκαπέντε.

Done at Brussels on the sixteenth day of November in the year two thousand and fifteen.

Fait à Bruxelles, le seize novembre deux mille quinze.

Sastavljeno u Bruxellesu šesnaestog studenoga dvije tisuće petnaeste.

Fatto a Bruxelles, addì sedici novembre duemilaquindici.

Briselē, divi tūkstoši piecpadsmitā gada sešpadsmitajā novembrī.

Priimta du tūkstančiai penkioliktų metų lapkričio šešioliktą dieną Briuselyje.

Kelt Brüsszelben, a kéteze-tizenötödik év november havának tzenhatodik napján.

Magħmul fi Brussell, fis-sittax-il jum ta’ Novembru fis-sena elfejn u ħmistax.

Gedaan te Brussel, de zestiende november tweeduizend vijftien.

Sporządzono w Brukseli dnia szesnastego listopada roku dwa tysiące piętnastego.

Feito em Bruxelas, em dezasseis de novembro de dois mil e quinze.

Întocmit la Bruxelles la șaisprezece noiembrie două mii cincisprezece.

V Bruseli šestnásteho novembra dvetisíctridsať.

V Bruslju, dne šestnajstega novembra leta dva tisoč petnajst.

Tehty Brysselissä kuudentenatoista päivänä marraskuuta vuonna kaksituhattaviisitoista.

Som skedde i Bryssel den sextonde november år tjugohundrafemton.

За Европейския съюз

Рог la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Za Europsku uniju

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

За Ислямска република Мавритания

Por la República Islámica de Mauritania

Za Mauritánskou islámskou republiku

For Den Islamiske Republik Mauretanien

Für die Islamische Republik Mauretanien

Mauritaania Islamivabariigi nimel

Για την Ισλαμική Δημοκρατία της Μαυριτανίας

For the Islamic Republic of Mauritania

Pour la République islamique de Mauritanie

Za Islamsku Republiku Mauritaniju

Per la Repubblica islamica di Mauritania

Mauritānijas Islāma Republikas vārdā –

Mauritanijos Islamo Respublikos vardu

A Mauritániai Iszlám Köztársaság részéről

Għar-Repubblika Iżlamika tal-Mauritania

Voor de Islamitische Republiek Mauritanië

W imieniu Islamskiej Republiki Mauretańskiej

Pela República Islâmica da Mauritânia

Pentru Republica Islamică Mauritania

Za Mauritánsku islámsku republiku

Za Islamsko republiko Mavretanijo

Mauritanian islamilaisen tasavallan puolesta

För Islamiska republiken Mauretanien

▼M1

Πίνακας των κατηγοριών αλιείας όπως αναφέρεται στο άρθρο 1 παράγραφος 1:







Κατηγορία αλιείας Συνολικά επιτρεπόμενα αλιεύματα και ποσότητες αναφοράς 1 Σκάφη αλιείας οστρακόδερμων εκτός αστακού και καβουριών 5 000 τόνοι 2 Μηχανότρατες (χωρίς ψυκτικές εγκαταστάσεις) και παραγαδιάρικα βυθού για την αλιεία μαύρου μερλούκιου 6 000 τόνοι 2α Μηχανότρατες (με ψυκτικές εγκαταστάσεις) με στόχο τον μαύρο μερλούκιο μαύρος μερλούκιος 3 500 τόνοι καλαμάρι 1 450 τόνοι σουπιά 600 τόνοι 3 Αλιευτικά βενθοπελαγικής αλιείας εκτός από μηχανότρατες με στόχο είδη εκτός από τον μαύρο μερλούκιο 3 000 τόνοι 4 Θυνναλιευτικά γρι γρι 12 500 τόνοι (βάρος αναφοράς) 5 Θυνναλιευτικά με καλάμι και παραγαδιάρικα επιφανείας 7 500 τόνοι (βάρος αναφοράς) 6 Μηχανότρατες-ψυγεία πελαγικής αλιείας 225 000 τόνοι (*1) 7 Σκάφη πελαγικής αλιείας χωρίς ψυκτικές εγκαταστάσεις 15 000 τόνοι (*2) 8 Κεφαλόποδα [pm] τόνοι (*1) Με επιτρεπόμενη απόκλιση 10 % χωρίς επίπτωση επί της χρηματικής αντιπαροχής που καταβάλλει η Ευρωπαϊκή Ένωση για την πρόσβαση. (*2) Σε περίπτωση χρησιμοποίησης των εν λόγω αλιευτικών δυνατοτήτων, αυτές αφαιρούνται από το συνολικό επιτρεπόμενο αλίευμα που προβλέπεται στην κατηγορία 6.

▼B

ΠΑΡΑΡΤΗΜΑ 1

ΟΡΟΙ ΑΣΚΗΣΗΣ ΤΗΣ ΑΛΙΕΙΑΣ ΣΤΙΣ ΑΛΙΕΥΤΙΚΕΣ ΖΩΝΕΣ ΤΗΣ ΜΑΥΡΙΤΑΝΙΑΣ ΑΠΟ ΤΑ ΣΚΑΦΗ ΤΗΣ ΕΥΡΩΠΑΪΚΗΣ ΕΝΩΣΗΣ

ΚΕΦΑΛΑΙΟ I

ΓΕΝΙΚΕΣ ΔΙΑΤΑΞΕΙΣ

1. Ορισμός της αρμόδιας αρχής

Για τους σκοπούς του παρόντος παραρτήματος και εάν δεν ορίζεται διαφορετικά, ως αρμόδια αρχή της Ευρωπαϊκής Ένωσης ή της Μαυριτανίας νοείται:

— Όσον αφορά την Ευρωπαϊκή Ένωση: η Ευρωπαϊκή Επιτροπή, κατά περίπτωση εκπροσωπούμενη από την αντιπροσωπεία της Ευρωπαϊκής Ένωσης στο Nouakchott (σημείο επαφής),

— Όσον αφορά τη Μαυριτανία: Το Υπουργείο Αλιείας, μέσω του τμήματος που είναι αρμόδιο για τον προγραμματισμό και τη συνεργασία (σημείο επαφής), εφεξής καλούμενο «Υπουργείο».

2. Αλιευτική ζώνη της Μαυριτανίας

Οι συντεταγμένες της αλιευτικής ζώνης της Μαυριτανίας καθορίζονται στο προσάρτημα 2. Τα σκάφη της Ευρωπαϊκής Ένωσης δύνανται να ασκούν τις αλιευτικές τους δραστηριότητες εντός των ορίων που καθορίζονται για κάθε κατηγορία στα τεχνικά δελτία του προσαρτήματος 1.

3. Αναγνώριση των σκαφών

3.1. Τα αναγνωριστικά στοιχεία κάθε σκάφους της Ευρωπαϊκής Ένωσης πρέπει να είναι σύμφωνα με τη σχετική ενωσιακή κανονιστική ρύθμιση. Η ρύθμιση αυτή πρέπει να ανακοινώνεται στο Υπουργείο πριν από την προσωρινή εφαρμογή του παρόντος πρωτοκόλλου. Κάθε τροποποίηση πρέπει να κοινοποιείται στο Υπουργείο τουλάχιστον ένα μήνα πριν από την έναρξη ισχύος της.

3.2. Κάθε σκάφος που αποκρύπτει τη σήμανση, το όνομα ή τον αριθμό νηολογίου του υπόκειται στις κυρώσεις που προβλέπονται από την ισχύουσα νομοθεσία της Μαυριτανίας.

4. Τραπεζικοί λογαριασμοί

Πριν από την έναρξη ισχύος του πρωτοκόλλου, οι αρχές της Μαυριτανίας κοινοποιούν στην Ευρωπαϊκή Ένωση τα στοιχεία του λογαριασμού ή των λογαριασμών της τράπεζας (κωδικός BIC και IBAN) στους οποίους θα πρέπει να καταβληθούν τα χρηματικά ποσά που βαρύνουν τα σκάφη της Ευρωπαϊκής Ένωσης στο πλαίσιο του πρωτοκόλλου. Οι δαπάνες που αφορούν τα τραπεζικά εμβάσματα βαρύνουν τους εφοπλιστές.

5. Διαδικασίες πληρωμής

5.1. Οι πληρωμές πραγματοποιούνται σε ευρώ ως εξής: — για τα τέλη: με έμβασμα σε έναν από τους τραπεζικούς λογαριασμούς που προβλέπονται στην παράγραφο 4, υπέρ του Δημόσιου Ταμείου της Μαυριτανίας, — για τα έξοδα που αφορούν τον φόρο υπέρ τρίτων: με έμβασμα σε έναν από τους τραπεζικούς λογαριασμούς που προβλέπονται στην παράγραφο 4, υπέρ της ακτοφυλακής της Μαυριτανίας, — για τα πρόστιμα: με έμβασμα σε έναν από τους τραπεζικούς λογαριασμούς που προβλέπονται στην παράγραφο 4, υπέρ του Δημόσιου Ταμείου της Μαυριτανίας.

5.2. Τα ποσά που αναφέρονται στην παράγραφο 5.1 θεωρείται ότι έχουν εισπραχθεί όταν το Δημόσιο Ταμείο ή το Υπουργείο το επιβεβαιώσουν με βάση τις κοινοποιήσεις της Κεντρικής Τράπεζας της Μαυριτανίας.

6. Διορισμός πράκτορα

Κάθε σκάφος της ΕΕ που προτίθεται να εκφορτώσει ή να μεταφορτώσει αλιεύματα σε λιμένα της Μαυριτανίας ή για άλλες υποχρεώσεις ή πρακτικές πτυχές που απορρέουν από την παρούσα συμφωνία πρέπει να εκπροσωπείται από ναυτικό πράκτορα με τόπο διαμονής στην εν λόγω χώρα.

ΚΕΦΑΛΑΙΟ II

ΆΔΕΙΕΣ

Σύμφωνα με το παρόν παράρτημα, η άδεια που χορηγείται από τη Μαυριτανία στα σκάφη της Ευρωπαϊκής Ένωσης ισοδυναμεί με την άδεια αλιείας που προβλέπεται από την ισχύουσα νομοθεσία της Ευρωπαϊκής Ένωσης.

Τα δύο μέρη συμφωνούν να προωθήσουν την εφαρμογή ηλεκτρονικού συστήματος έκδοσης αδειών.

1. Αιτήσεις έκδοσης αδειών

1.1. Η Ευρωπαϊκή Ένωση υποβάλλει στο Υπουργείο τους καταλόγους των σκαφών που ζητούν να ασκήσουν αλιευτικές δραστηριότητες εντός των ορίων που καθορίζονται, ανά αλιευτική κατηγορία, στα τεχνικά δελτία του πρωτοκόλλου, τουλάχιστον είκοσι (20) ημερολογιακές ημέρες πριν από την έναρξη της περιόδου ισχύος των αιτούμενων αδειών. Οι εν λόγω κατάλογοι συνοδεύονται από την απαιτούμενη τεκμηρίωση και από αποδείξεις πληρωμών και διαβιβάζονται κατά προτίμηση μέσω ηλεκτρονικού ταχυδρομείου. Οι αιτήσεις αδειών που δεν παραλαμβάνονται εντός της παραπάνω προθεσμίας δεν θα εξετάζονται.

1.2. Στην ως άνω τεκμηρίωση πρέπει να περιλαμβάνονται, ανά κατηγορία αλιείας: α) ο αριθμός των πλοίων, β) για κάθε σκάφος, τα κύρια τεχνικά χαρακτηριστικά, όπως αναφέρονται στο μητρώο αλιευτικών σκαφών της Ευρωπαϊκής Ένωσης, γ) τα αλιευτικά εργαλεία, δ) το ποσό των οφειλόμενων τελών ανά κατηγορία, ε) ο αριθμός των ναυτικών της Μαυριτανίας που πρέπει να ναυτολογηθούν σύμφωνα με το κεφάλαιο IX του παρόντος παραρτήματος.

1.3. Κατά την ανανέωση άδειας στο πλαίσιο του παρόντος πρωτοκόλλου ανά δίμηνο, τρίμηνο ή ετησίως, για σκάφος του οποίου τα τεχνικά χαρακτηριστικά δεν έχουν τροποποιηθεί, η αίτηση ανανέωσης συνοδεύεται μόνο από τις αποδείξεις πληρωμής των τελών και του φόρου υπέρ τρίτων.

2. Απαιτούμενα έγγραφα για την αίτηση άδειας

2.1. Όταν ένα σκάφος υποβάλει για πρώτη φορά αίτηση για χορήγηση άδειας, η Ευρωπαϊκή Ένωση υποβάλλει στο Υπουργείο συμπληρωμένο έντυπο αίτησης χορήγησης άδειας για κάθε σκάφος το οποίο ζητά την άδεια, σύμφωνα με το υπόδειγμα του προσαρτήματος 3 του παρόντος παραρτήματος. Το εν λόγω έντυπο αναφέρει ιδίως τον αριθμό των αλιέων της Μαυριτανίας που έχουν ναυτολογηθεί σύμφωνα με το κεφάλαιο IX του παρόντος παραρτήματος.

2.2. Κατά την υποβολή της πρώτης αίτησης, ο εφοπλιστής υποχρεούται να υποβάλει με την αίτηση χορήγησης άδειας τα εξής έγγραφα και κατά προτίμηση σε ηλεκτρονική μορφή: α) επικυρωμένο από το κράτος σημαίας αντίγραφο του διεθνούς πιστοποιητικού καταμέτρησης χωρητικότητας σε μονάδες GT, το οποίο έχει πιστοποιηθεί από τους εγκεκριμένους διεθνείς οργανισμούς, β) έγχρωμη, πρόσφατη (κάτω του ενός έτους) φωτογραφία, επικυρωμένη από τις αρμόδιες αρχές του κράτους σημαίας, στην οποία εμφαίνεται η πλάγια όψη του σκάφους όπως είναι στη σημερινή του κατάσταση, όπου εμφαίνεται το όνομα του σκάφους, καθώς και το διεθνές διακριτικό κλήσεως ασυρμάτου. Η φωτογραφία που υποβάλλεται σε ηλεκτρονική μορφή παρουσιάζει ελάχιστη ανάλυση 72 dpi (1 400 × 1 050 εικονοστοιχεία (pixels)). Εάν διαβιβάζεται σε έντυπη μορφή, οι ελάχιστες διαστάσεις της εν λόγω φωτογραφίας πρέπει να είναι 15 cm × 10 cm, γ) τα απαιτούμενα έγγραφα για την καταχώρηση στο εθνικό μητρώο σκαφών της Μαυριτανίας. Η καταχώρηση γίνεται δωρεάν. Η επιθεώρηση που προβλέπεται στο πλαίσιο της καταχώρησης στο εθνικό μητρώο σκαφών έχει καθαρά διοικητικό χαρακτήρα.

2.3. Κάθε αλλαγή της χωρητικότητας του σκάφους συνεπάγεται την υποχρέωση του εφοπλιστή του σκάφους να διαβιβάσει επικυρωμένο από το κράτος σημαίας αντίγραφο του νέου πιστοποιητικού καταμέτρησης χωρητικότητας σε μονάδες GT, καθώς και τα δικαιολογητικά βάσει των οποίων πραγματοποιήθηκε η εν λόγω αλλαγή, ιδίως αντίγραφο της αίτησης που κατέθεσε ο εφοπλιστής στις οικείες αρμόδιες αρχές, την άδεια των εν λόγω αρχών και τα στοιχεία των αλλαγών που πραγματοποιήθηκαν. Παρομοίως, σε περίπτωση αλλαγών της δομής ή της εξωτερικής εμφάνισης του σκάφους, υποβάλλεται νέα φωτογραφία, επικυρωμένη από τις αρμόδιες αρχές του κράτους σημαίας.

3. Επιλεξιμότητα για την άσκηση αλιευτικών δραστηριοτήτων

3.1. Οι αιτήσεις για τη χορήγηση αδειών αλιείας υποβάλλονται μόνο για τα σκάφη για τα οποία έχουν διαβιβασθεί τα απαιτούμενα δικαιολογητικά σύμφωνα με τις παραγράφους 2.1 και 2.2 ανωτέρω.

3.2. Κάθε σκάφος που επιθυμεί να ασκήσει αλιευτική δραστηριότητα στο πλαίσιο του παρόντος πρωτοκόλλου πρέπει να έχει εγγραφεί στο μητρώο αλιευτικών σκαφών της Ευρωπαϊκής Ένωσης και να είναι επιλέξιμο για την άσκηση αλιείας στην αλιευτική ζώνη της Μαυριτανίας. Το σκάφος δεν πρέπει να έχει χαρακτηρισθεί ως σκάφος παράνομης αλιείας (ΠΛΑ).

3.3. Προκειμένου ένα σκάφος να είναι επιλέξιμο, δεν πρέπει να έχει απαγορευθεί στον εφοπλιστή, στον πλοίαρχο και στο ίδιο το σκάφος η άσκηση αλιευτικής δραστηριότητας στη Μαυριτανία. Πρέπει να είναι εντάξει έναντι των αρχών της Μαυριτανίας, κατά την έννοια ότι πρέπει να έχουν εκπληρώσει όλες τις παλαιότερες υποχρεώσεις τους που προέκυψαν από τις αλιευτικές τους δραστηριότητες στη Μαυριτανία.

4. Έκδοση των αδειών

4.1. Το Υπουργείο εκδίδει τις άδειες των σκαφών αφού ο εκπρόσωπος του εφοπλιστή προσκομίσει τις αποδείξεις πληρωμής ανά σκάφος (εξοφλητικές αποδείξεις του Δημόσιου Ταμείου), όπως ορίζεται στο κεφάλαιο I ανωτέρω, τουλάχιστον δέκα (10) ημερολογιακές ημέρες πριν από την έναρξη της περιόδου ισχύος των εν λόγω αδειών.

4.2. Τα πρωτότυπα των αδειών διατίθενται από τις υπηρεσίες του Υπουργείου στο Nouadhibou (Περιφερειακή Θαλάσσια Διεύθυνση). Φωτοαντίγραφο με ηλεκτρονική σάρωση των πρωτοτύπων διαβιβάζεται από το Υπουργείο μέσω ηλεκτρονικού ταχυδρομείου στην Ευρωπαϊκή Ένωση.

4.3. Στις άδειες αναφέρεται εξάλλου η διάρκεια ισχύος, τα τεχνικά χαρακτηριστικά του σκάφους, ο αριθμός των μαυριτανών ναυτικών και τα στοιχεία αναφοράς πληρωμής των τελών.

4.4. Τα σκάφη που λαμβάνουν άδεια εγγράφονται στον κατάλογο των σκαφών στα οποία επιτρέπεται η αλιεία, ο οποίος διαβιβάζεται αμελλητί και ταυτόχρονα στην ακτοφυλακή της Μαυριτανίας και στην Ευρωπαϊκή Ένωση. Οι αιτήσεις για τη χορήγηση άδειας που δεν δόθηκε τελικά από το Υπουργείο αποτελούν αντικείμενο ανακοίνωσης προς την Ευρωπαϊκή Ένωση. Ενδεχομένως, παρέχεται από το Υπουργείο κατάσταση λογαριασμού για τις οποιεσδήποτε πληρωμές σχετικά με τις άδειες αυτές μετά από κάλυψη ενδεχομένως του υπολοίπου των οφειλομένων προστίμων.

4.5. Η άδεια αλιείας πρέπει να διατηρείται επί του δικαιούχου σκάφους ανά πάσα στιγμή και να προσκομίζεται, κατά τη διενέργεια οποιουδήποτε ελέγχου, στις εντεταλμένες προς τούτο αρχές. Ως μεταβατικό μέτρο, για μέγιστο χρονικό διάστημα 30 ημερολογιακών ημερών μετά την ημερομηνία χορήγησης της άδειας, το σκάφος επιτρέπεται να διατηρεί αντίγραφο της άδειας αυτής, υπό τον όρο ότι το σκάφος είναι εγγεγραμμένο στον κατάλογο των εγκεκριμένων σκαφών που αναφέρεται στην παράγραφο 4.4. Το αντίγραφο αυτό θα θεωρείται ισοδύναμο με το πρωτότυπο.

5. Ισχύς και χρησιμοποίηση των αδειών

5.1. Η άδεια ισχύει μόνο για την περίοδο που καλύπτει η πληρωμή του τέλους υπό τους όρους που καθορίζονται στο τεχνικό δελτίο. Οι άδειες εκδίδονται για περιόδους 2 μηνών όσον αφορά την αλιεία γαρίδας, 3 ή 12 μηνών για τις λοιπές κατηγορίες. Είναι, δε, ανανεώσιμες. Η ισχύς των αδειών αρχίζει την πρώτη ημέρα της περιόδου για την οποία υποβάλλεται η αίτηση. Για τον καθορισμό της ισχύος των αδειών, λαμβάνονται υπόψη ετήσιες περίοδοι, από την 1η Ιανουαρίου έως τις 31 Δεκεμβρίου. Η πρώτη περίοδος του πρωτοκόλλου αρχίζει από την ημερομηνία προσωρινής εφαρμογής και λήγει στις 31 Δεκεμβρίου του ιδίου έτους. Η τελευταία περίοδος του πρωτοκόλλου λήγει στο τέλος της περιόδου εφαρμογής του. Καμία άδεια δεν μπορεί να αρχίσει να ισχύει κατά τη διάρκεια μιας ετήσιας περιόδου και να λήγει κατά τη διάρκεια της επόμενης ετήσιας περιόδου. Τα θυνναλιευτικά γρι-γρι, τα θυνναλιευτικά με καλάμι και τα παραγαδιάρικα σκάφη που διαθέτουν άδειες αλιείας σε χώρες της ευρύτερης περιοχής, μπορούν να αναφέρουν στην αίτηση έκδοσης άδειας της χώρας τα είδη και τη διάρκεια ισχύος των αδειών τους προκειμένου να διευκολυνθούν οι πολλαπλές είσοδοι και έξοδοί τους από τη ζώνη αλιείας.

5.2. Η χορήγηση άδειας δεν προδικάζει την πραγματική παρουσία του σκάφους στη ζώνη αλιείας της Μαυριτανίας κατά την περίοδο ισχύος της άδειας αυτής.

5.3. Η άδεια εκδίδεται για συγκεκριμένο σκάφος και δεν είναι μεταβιβάσιμη. Εντούτοις, σε περίπτωση απώλειας ή παρατεταμένης ακινητοποίησης ενός σκάφους λόγω σοβαρής τεχνικής βλάβης, η άδεια που είχε αρχικά χορηγηθεί στο σκάφος αντικαθίσταται από άδεια για άλλο σκάφος, το οποίο ανήκει στην ίδια κατηγορία αλιείας, χωρίς να σημειώνεται υπέρβαση της χωρητικότητας που έχει εγκριθεί για την κατηγορία αυτή.

5.4. Ο εφοπλιστής του σκάφους που παρουσιάζει τη βλάβη, ή ο αντιπρόσωπός του, παραδίδει την ακυρωθείσα άδεια στο υπουργείο.

5.5. Οι συμπληρωματικές προσαρμογές των καταβληθέντων ποσών, οι οποίες καθίστανται αναγκαίες σε περίπτωση αντικατάστασης της άδειας, πραγματοποιούνται πριν την έκδοση της νέας άδειας.

6. Τεχνικός έλεγχος

6.1. Μία φορά κατ' έτος, καθώς και μετά από μεταβολές της χωρητικότητας του σκάφους ή της κατηγορίας αλιείας, που έχει ως αποτέλεσμα τη χρήση διαφορετικών τύπων αλιευτικών εργαλείων, κάθε σκάφος της Ευρωπαϊκής Ένωσης πρέπει να παρουσιάζεται στο λιμάνι του Nouadhibou προκειμένου να υποβληθεί στις επιθεωρήσεις που προβλέπονται από την ισχύουσα νομοθεσία. Οι επιθεωρήσεις αυτές πραγματοποιούνται υποχρεωτικά εντός προθεσμίας 48 ωρών από την άφιξη του πλοίου στον λιμένα. Όσον αφορά τα θυνναλιευτικά γρι-γρι, τα θυνναλιευτικά με καλάμι και τα παραγαδιάρικα επιφανείας, κάθε σκάφος το οποίο δραστηριοποιείται για πρώτη φορά στο πλαίσιο της συμφωνίας, πριν λάβει την άδεια υποβάλλεται στις επιθεωρήσεις οι οποίες προβλέπονται από την ισχύουσα νομοθεσία. Οι επιθεωρήσεις αυτές είναι δυνατόν να πραγματοποιηθούν σε λιμένα του εξωτερικού που μπορεί να συμφωνηθεί εκ των προτέρων. Το σύνολο των εξόδων που συνδέονται με την επιθεώρηση αυτή βαρύνει τότε τον εφοπλιστή.

6.2. Μετά το πέρας του τεχνικού ελέγχου, χορηγείται βεβαίωση συμμόρφωσης στον πλοίαρχο του σκάφους, η οποία ισχύει για διάστημα ίσο με εκείνο της άδειας και παρατείνεται ατελώς εκ των πραγμάτων για τα σκάφη που ανανεώνουν την άδειά τους εντός του έτους. Η βεβαίωση αυτή πρέπει να διατηρείται μονίμως επί του σκάφους. Πρέπει επίσης να διευκρινίζει την ικανότητα των σκαφών πελαγικής αλιείας να πραγματοποιούν μεταφορτώσεις.

6.3. Ο τεχνικός έλεγχος γίνεται για να διαπιστωθεί η συμβατότητα των τεχνικών χαρακτηριστικών και των εργαλείων που βρίσκονται στο σκάφος, και για να επαληθευτεί εάν τηρούνται οι διατάξεις που αφορούν το πλήρωμα της Μαυριτανίας.

6.4. Τα έξοδα που αφορούν τους ελέγχους επιβαρύνουν τους εφοπλιστές και καθορίζονται σύμφωνα με την κλίμακα την οποία ορίζει η νομοθεσία της Μαυριτανίας και η οποία κοινοποιείται στην Ευρωπαϊκή Ένωση. Δεν μπορούν να υπερβαίνουν τα ποσά που καταβάλλονται συνήθως από τα άλλα σκάφη για τις ίδιες υπηρεσίες.

6.5. Η μη τήρηση των διατάξεων που προβλέπονται στις ανωτέρω παραγράφους 6.1 και 6.2 έχει ως αποτέλεσμα την αυτόματη αναστολή της άδειας αλιείας μέχρι ότου ο εφοπλιστής συμμορφωθεί προς τις υποχρεώσεις του.

ΚΕΦΑΛΑΙΟ III

ΤΕΛΗ

1. Τέλη

1.1. Τα τέλη υπολογίζονται για κάθε σκάφος με βάση τις προϋποθέσεις και τα ετήσια ποσοστά που καθορίζονται στα τεχνικά δελτία του πρωτοκόλλου. Το ποσό των τελών περιλαμβάνει κάθε άλλο σχετικό δικαίωμα ή φόρο, εκτός από τον φόρο υπέρ τρίτων, τα λιμενικά τέλη ή τα έξοδα παροχής υπηρεσιών.

1.2. Τα τέλη υπολογίζονται από το Υπουργείο, λαμβάνοντας υπόψη αλιεύματα που αλιεύθηκαν κατά τη διάρκεια ισχύος των αδειών και μετά την αφαίρεση των προκαταβολών που καταβλήθηκαν για τη χορήγηση αυτών των αδειών.

1.3. Η εκκαθάριση των τελών αποστέλλεται από το υπουργείο στους εφοπλιστές ή στους πράκτορές τους εντός ενός μηνός μετά την περίοδο ισχύος των αδειών. Ταυτόχρονα, αντίγραφο της εν λόγω εκκαθάρισης διαβιβάζεται στην Ευρωπαϊκή Ένωση.

1.4. Τα τέλη καταβάλλονται με τραπεζικό έμβασμα σε έναν από τους τραπεζικούς λογαριασμούς που αναφέρονται στην παράγραφο 4 του κεφαλαίου Ι. Σε περίπτωση καθ' υπέρβαση εισπραχθέντων, το Δημόσιο Ταμείο της Μαυριτανίας, χορηγεί στον εφοπλιστή ή στον πράκτορά του πιστωτικό δελτίο: το εν λόγω πιστωτικό δελτίο μπορεί να αφαιρεθεί από μεταγενέστερη πληρωμή.

1.5. Σε περίπτωση διαφωνίας όσον αφορά το ύψος των τελών, τα δύο μέρη διαβουλεύονται αμελλητί, μεταξύ άλλων στο πλαίσιο της μεικτής επιτροπής, εφόσον απαιτείται, και διεξάγουν επαλήθευση της εκκαθάρισης των αλιευμάτων καθώς και του υπολογισμού των αντίστοιχων τελών.

2. Τέλη που πληρώνονται σε είδος

2.1. Οι εφοπλιστές μηχανοτρατών — ψυγείων πελαγικής αλιείας και σκαφών αλιείας γαρίδας (όσον αφορά τα παρεμπίπτοντα αλιεύματα ιχθύων) της Ευρωπαϊκής Ένωσης, τα οποία αλιεύουν στο πλαίσιο του παρόντος πρωτοκόλλου, συμβάλλουν στην πολιτική διανομής ιχθύων στους ενδεείς πληθυσμούς, σε ποσοστό 2 % των μεταφορτωθέντων πελαγικών τους αλιευμάτων.

2.2. Το 2 % πρέπει να υπολογίζεται επί του συνόλου των αλιευμάτων, αδιακρίτως είδους, ανεξαρτήτως της εμπορικής τους αξίας, και προστίθεται στο σύνολο των επιτρεπομένων αλιευμάτων. Τα αλιεύματα που παραδίδονται στο πλαίσιο των τελών που πληρώνονται σε είδος πρέπει να αντικατοπτρίζουν τη σύνθεση των αλιευμάτων ανά είδος επί του σκάφους κατά τη στιγμή της μεταφόρτωσης του εν λόγω ποσοστού 2 %. Ωστόσο, όσον αφορά τα σκάφη που αλιεύουν σαφρίδι και σκουμπρί, το ποσοστό 2 % είναι δυνατόν να λαμβάνεται από τα αλιεύματα σαφριδιού (μέγεθος L, ή μέγεθος M) ή, ελλείψει αυτών, από τα αλιεύματα τριχιού (μέγεθος L ή μέγεθος M). Όσον αφορά τα σκάφη που αλιεύουν σαρδέλες, το ποσοστό 2 % θα λαμβάνεται ισομερώς από τα αλιεύματα σαφριδιού και τριχιού που διατηρούνται επί του σκάφους ή άλλως από τα αλιεύματα σαρδέλας που διατηρούνται επί του σκάφους.

2.3. Η παράδοση των αλιευμάτων στο πλαίσιο των τελών που πληρώνονται σε είδος πραγματοποιείται στην εθνική εταιρεία διανομής ψαριών. Το έντυπο παραλαβής του εν λόγω τέλους σε είδος συμπληρώνεται συστηματικά και υπογράφεται από εκπρόσωπο της εθνικής εταιρείας διανομής ψαριών: αντίγραφο του εντύπου αυτού παραδίδεται στον πλοίαρχο του σκάφους.

2.4. Η παράδοση των αλιευμάτων στο πλαίσιο των τελών που πληρώνονται σε είδος δύναται να πραγματοποιείται ανά εκφόρτωση στην αποβάθρα ή ανά μεταφόρτωση σε αγκυροβόλιο. Σε περίπτωση μεταφόρτωσης σε αγκυροβόλιο, τα σκάφη από τα οποία πραγματοποιείται η εκφόρτωση των ως άνω αλιευμάτων πρέπει να είναι πλήρως προσαρμοσμένα στις απαιτούμενες εργασίες, προκειμένου να διασφαλίζεται η ομαλή διεξαγωγή τους. Ο πλοίαρχος του σκάφους πελαγικής αλιείας, σε συνεννόηση με τον ναυτικό του πράκτορα και με την εθνική εταιρεία διανομής ψαριών, μπορεί να επιλέξει το πλοίο της Μαυριτανίας που προσφέρεται καλύτερα για τη διεξαγωγή των προαναφερόμενων εργασιών.

2.5. Σε περίπτωση πρόδηλου κινδύνου ή προσβολής της ασφάλειας αλιευτικού σκάφους, σκάφους της Μαυριτανίας ή των πληρωμάτων τους, ο πλοίαρχος του αλιευτικού σκάφους μπορεί να αρνηθεί να προχωρήσει στην εκφόρτωση των αλιευμάτων με το εν λόγω σκάφος Μαυριτανίας: στην περίπτωση αυτή παραπέμπει το θέμα στον εκπρόσωπο της εθνικής εταιρείας διανομής ψαριών που του παρέχει άλλο σκάφος.

2.6. Οι εργασίες εκφόρτωσης των αλιευμάτων στο πλαίσιο των τελών που πληρώνονται σε είδος πρέπει να προγραμματίζονται και να διοργανώνονται έτσι ώστε να μην επηρεάζεται κατά τρόπο ασυνήθη η εύρυθμη λειτουργία των δραστηριοτήτων του αλιευτικού σκάφους.

2.7. Σε περίπτωση ανεπάρκειας αποθήκευσης των αλιευμάτων στο σημείο εκφόρτωσης, ο πλοίαρχος του αλιευτικού σκάφους απαλλάσσεται της υποχρέωσης εκφόρτωσης αλιευμάτων που αντιστοιχούν στα τέλη που πληρώνονται σε είδος, κατά τρόπο πλήρη και οριστικό για το αντίστοιχο ταξίδι. Του παραδίδεται τότε βεβαίωση από τον εκπρόσωπο της εθνικής εταιρείας διανομής ψαριών, στην οποία πιστοποιείται ότι τα αλιεύματα που αντιστοιχούσαν στο τέλος δεν ήταν δυνατόν να εκφορτωθούν λόγω έλλειψης αποθηκευτικού χώρου στην ξηρά. Τα αλιεύματα που δεν εκφορτώνονται λόγω μη επαρκούς αποθηκευτικού χώρου και διατηρούνται επί του σκάφους θα πρέπει να αφαιρούνται από τα συνολικά επιτρεπόμενα αλιεύματα.

2.8. Αποκλείεται ρητά κάθε άλλη μορφή επιβαλλόμενων εισφορών, πλην των τελών που πληρώνονται σε είδος. Τα εν λόγω τέλη δεν δύνανται σε καμία περίπτωση να μετατραπούν σε χρηματικό ισοδύναμο, ούτε να αποτελέσουν αντικείμενο σύστασης χρέους.

2.9. Τα αλιεύματα που αντιστοιχούν σε τέλη που πληρώνονται σε είδος βαρύνουν την εθνική εταιρεία διανομής ψαριών και διατίθενται υπέρ των ενδεών πληθυσμών υπό τους όρους που προβλέπονται από τη νομοθεσία της Μαυριτανίας.

2.10. Η εθνική εταιρεία διανομής ψαριών καταρτίζει ετήσια έκθεση σχετικά με τη χρησιμοποίηση του εν λόγω τέλους σε είδος, τους δικαιούχους, τις διατεθείσες ποσότητες και τους όρους κατανομής αυτών των ποσοτήτων. Η έκθεση αυτή αξιολογείται από τη μεικτή επιτροπή.

2.11. Σε περίπτωση δυσχέρειας κατά την εφαρμογή αυτών των διατάξεων, τα δύο μέρη διαβουλεύονται, μεταξύ άλλων στο πλαίσιο της μεικτής επιτροπής, ώστε να ανταλλάσσουν κάθε χρήσιμη πληροφορία σχετικά με την εφαρμογή αυτή και να εντοπιστούν οι πλέον κατάλληλες λύσεις για την αντιμετώπιση των εν λόγω δυσχερειών.

3. Φόρος υπέρ τρίτων

3.1. Ο φόρος υπέρ τρίτων για τα σκάφη βιομηχανικής αλιείας καταβάλλεται σε συνάλλαγμα, σύμφωνα με το διάταγμα θέσπισης του φόρου υπέρ τρίτων, βάσει της παρακάτω κλίμακας: Κατηγορία αλιείας Οστρακόδερμα, Κεφαλόποδα και Βενθοπελαγικά:



Χωρητικότητα (σε GT) Ποσό ανά τρίμηνο (MRO) < 99 50 000 100-200 100 000 200-400 200 000 400-600 400 000 > 600 600 000 Κατηγορία αλιείας (άκρως μεταναστευτικά και πελαγικά είδη):



Χωρητικότητα Ποσό ανά μήνα (MRO) < 2 000 50 000 2 000 -3 000 150 000 3 000 -5 000 500 000 5 000 -7 000 750 000 7 000 -9 000 1 000 000 > 9 000 1 300 000

3.2. Με εξαίρεση τις κατηγορίες 4 και 5, ο φόρος υπέρ τρίτων οφείλεται για κάθε πλήρες τρίμηνο, ανεξάρτητα από την ενδεχόμενη ύπαρξη περιόδου βιολογικής ανάπαυσης.

3.3. Η συναλλαγματική ισοτιμία (MRO/ευρώ) που χρησιμοποιείται για την πληρωμή του φόρου υπέρ τρίτων για το ημερολογιακό έτος είναι ο μέσος όρος του προηγουμένου έτους όπως υπολογίζεται από την Κεντρική Τράπεζα της Μαυριτανίας και διαβιβάζεται το αργότερο την 1η Δεκεμβρίου του έτους που προηγείται της εφαρμογής του.

3.4. Ένα τρίμηνο αντιστοιχεί στην περίοδο των τριών μηνών που αρχίζει είτε την 1η Οκτωβρίου είτε την 1η Ιανουαρίου, είτε την 1η Απριλίου, είτε την 1η Ιουλίου, εκτός της πρώτης και της τελευταίας περιόδου του πρωτοκόλλου.

4. Ειδικές διατάξεις που εφαρμόζονται στα θυνναλιευτικά

4.1. Οι δηλώσεις αλιευμάτων που καταρτίζονται από κάθε πλοίαρχο θυνναλιευτικού πλοίου αποτελούν αντικείμενο επεξεργασίας και ελέγχου από τα αρμόδια επιστημονικά ιδρύματα για την επαλήθευση των στοιχείων των αλιευμάτων τόνου στα κράτη μέλη, όπως είναι το IRD (Institut de Recherche pour le Développement/Ινστιτούτο Αναπτυξιακής Έρευνας), το ΙΕΟ (Instituto Español de Oceanografia/Ισπανικό Ωκεανογραφικό Ινστιτούτο), το INIAP (Instituto Nacional de Investigação Agraria e das Pescas/Εθνικό Ινστιτούτο Αγροτικών και Αλιευτικών Ερευνών) με αντίγραφο όλων των ημερολογίων αλιείας στο IMROP (Μαυριτανικό Ινστιτούτο Ωκεανογραφικών και Αλιευτικών Ερευνών).

4.2. Η Ευρωπαϊκή Ένωση προβαίνει, για κάθε θυνναλιευτικό σκάφος, με βάση τις ως άνω δηλώσεις αλιευμάτων που έχουν επιβεβαιώσει τα επιστημονικά ιδρύματα, σε τελική εκκαθάριση των τελών που οφείλει το εκάστοτε σκάφος για την αλιευτική δραστηριότητα που αντιστοιχεί στο προηγούμενο ημερολογιακό έτος.

4.3. Η Ευρωπαϊκή Ένωση κοινοποιεί την τελική αυτή εκκαθάριση στη Μαυριτανία και στον εφοπλιστή έως τις 30 Ιουνίου του έτους που ακολουθεί το έτος κατά τη διάρκεια του οποίου πραγματοποιήθηκαν τα αλιεύματα. Όταν η τελική εκκαθάριση αφορά το τρέχον έτος, κοινοποιείται στην Μαυριτανία και στον εφοπλιστή το αργότερο ένα (1) μήνα μετά την ημερομηνία λήξης του Πρωτοκόλλου.

4.4. Εντός προθεσμίας 30 ημερών από την ημερομηνία διαβίβασης, η Μαυριτανία μπορεί να αμφισβητήσει το ποσό της τελικής εκκαθάρισης με βάση αποδεικτικά στοιχεία. Σε περίπτωση διαφωνίας, τα μέρη διαβουλεύονται στο πλαίσιο της μεικτής επιτροπής. Σε περίπτωση που η Μαυριτανία δεν προβάλει αντιρρήσεις εντός προθεσμίας 30 ημερών, το ποσό της τελικής εκκαθάρισης θεωρείται ότι έχει εγκριθεί.

4.5. Εάν η τελική εκκαθάριση είναι υψηλότερη από τα προκαταβληθέντα κατ' αποκοπήν τέλη που έχουν καταβληθεί για τη χορήγηση άδειας, ο εφοπλιστής καταβάλλει το υπόλοιπο εντός προθεσμίας 45 ημερών από την έγκριση της εκκαθάρισης από την Μαυριτανία. Σε περίπτωση που το ποσό της τελικής εκκαθάρισης είναι χαμηλότερο από τα προκαταβληθέντα κατ' αποκοπήν τέλη, το υπόλοιπο ποσό δεν επιστρέφεται στον εφοπλιστή.

4.6. Ο φόρος υπέρ τρίτων καταβάλλεται αναλόγως του χρόνου παραμονής των σκαφών στη ζώνη αλιείας της Μαυριτανίας. Οι αντίστοιχες μηνιαίες καταβολές θεωρείται ότι αντιστοιχούν σε περιόδους 30 ημερών πραγματικής αλιείας. Η παρούσα διάταξη διαφυλάσσει τον αδιαίρετο χαρακτήρα του φόρου αυτού, συνεπώς οφείλεται για κάθε μηνιαία περίοδο που έχει αρχίσει.

4.7. Ένα σκάφος το οποίο αλίευσε από 1 ως 30 ημέρες κατά τη διάρκεια του έτους θα καταβάλει φόρο για ένα μήνα. Η δεύτερη μηνιαία δόση του φόρου αυτού θα οφείλεται μετά την πρώτη περίοδο των 30 ημερών και ούτω καθεξής. Οι συμπληρωματικές μηνιαίες δόσεις θα καταβάλλονται το αργότερο 10 ημέρες μετά την πρώτη ημέρα κάθε συμπληρωματικής περιόδου.

ΚΕΦΑΛΑΙΟ IV

ΔΗΛΩΣΗ ΑΛΙΕΥΜΑΤΩΝ

1. Ημερολόγιο αλιείας

1.1. Οι πλοίαρχοι των σκαφών υποχρεούνται να καταχωρούν ημερησίως όλες τις ενέργειες που προσδιορίζονται στο ημερολόγιο αλιείας, υπόδειγμα του οποίου επισυνάπτεται στο προσάρτημα 4 του παρόντος παραρτήματος και το οποίο μπορεί να αποτελέσει αντικείμενο τροποποιήσεων σύμφωνα με τη νομοθεσία της Μαυριτανίας. Το εν λόγω έγγραφο συμπληρώνεται ορθά και ευανάγνωστα και υπογράφεται από τον πλοίαρχο του σκάφους. Για τα σκάφη που αλιεύουν άκρως μεταναστευτικά είδη, ισχύουν οι διατάξεις της παραγράφου 8 του παρόντος κεφαλαίου.

1.2. Τα ημερολόγια αλιείας υποβάλλονται ως εξής: α) για τα σκάφη που υπόκεινται στην υποχρέωση εκφόρτωσης ή μεταφόρτωσης, το πρωτότυπο κάθε ημερολογίου αλιείας υποβάλλεται στην ακτοφυλακή της Μαυριτανίας, η οποία βεβαιώνει εγγράφως την παραλαβή του, β) όσον αφορά τα λοιπά σκάφη, σε περίπτωση εξόδου από την αλιευτική ζώνη της Μαυριτανίας δίχως προηγούμενο κατάπλου σε λιμένα της χώρας, το πρωτότυπο κάθε ημερολογίου αλιείας αποστέλλεται εντός 7 ημερών από την άφιξη σε οιονδήποτε άλλο λιμένα, και σε κάθε περίπτωση εντός 20 ημερών από την έξοδο από τη ζώνη της Μαυριτανίας, γ) εντός της ίδιας προθεσμίας, ο εφοπλιστής οφείλει να διαβιβάσει αντίγραφο του εν λόγω ημερολογίου στις εθνικές αρχές του κράτους μέλους σημαίας καθώς και στην Ευρωπαϊκή Ένωση, μέσω της αντιπροσωπείας της, δ) κατά προτίμηση, με ηλεκτρονικό ταχυδρομείο στη διεύθυνση που κοινοποιείται από τη Μαυριτανία και εμφαίνεται στο προσάρτημα 12, ε) ή με φαξ, σε αριθμό τον οποίο κοινοποιεί η Μαυριτανία, στ) ή με ταχυδρομική επιστολή στη Μαυριτανία.

1.3. Η μη τήρηση μιας εκ των διατάξεων που προβλέπονται στις παραπάνω παραγράφους 1.1 και 1.2 έχει ως αποτέλεσμα, με την επιφύλαξη των προβλεπόμενων ποινών από τη νομοθεσία της Μαυριτανίας, την αυτόματη αναστολή της άδειας αλιείας μέχρις ότου ο εφοπλιστής εκπληρώσει τις υποχρεώσεις του.

2. Παράρτημα του ημερολογίου αλιείας (Δηλώσεις εκφόρτωσης και μεταφόρτωσης)

2.1. Κατά την εκφόρτωση ή τη μεταφόρτωση, οι πλοίαρχοι των σκαφών υποχρεούνται να συμπληρώνουν ευανάγνωστα και ορθά και να υπογράφουν το παράρτημα του ημερολογίου αλιείας, υπόδειγμα του οποίου επισυνάπτεται στο προσάρτημα 6 του παρόντος παραρτήματος.

2.2. Μετά το πέρας κάθε εκφόρτωσης, ο εφοπλιστής καταθέτει αμέσως το πρωτότυπο του παραρτήματος του ημερολογίου αλιείας στην ακτοφυλακή της Μαυριτανίας, με αντίγραφο στο Υπουργείο. Εντός προθεσμίας 7 εργάσιμων ημερών, διαβιβάζεται αντίγραφο στις εθνικές αρχές του κράτους μέλους σημαίας και στην Ευρωπαϊκή Ένωση, μέσω της Αντιπροσωπείας.

2.3. Μετά το πέρας κάθε επιτρεπόμενης μεταφόρτωσης, ο πλοίαρχος καταθέτει αμέσως το πρωτότυπο του παραρτήματος του ημερολογίου αλιείας στην ακτοφυλακή της Μαυριτανίας, με αντίγραφο στο Υπουργείο. Εντός προθεσμίας 7 εργάσιμων ημερών, διαβιβάζεται αντίγραφο στις εθνικές αρχές του κράτους μέλους σημαίας και στην Ευρωπαϊκή Ένωση, μέσω της Αντιπροσωπείας.

2.4. Η μη τήρηση μιας από τις διατάξεις που προβλέπονται στις παραπάνω παραγράφους 2.1, 2.2 και 2.3 έχει ως αποτέλεσμα την αυτόματη αναστολή της άδειας αλιείας μέχρις ότου ο εφοπλιστής εκπληρώσει τις υποχρεώσεις του.

3. Αξιοπιστία των στοιχείων

3.1. Οι πληροφορίες που περιέχονται στα έγγραφα που αναφέρονται στις ανωτέρω παραγράφους πρέπει να αντικατοπτρίζουν την πραγματικότητα όσον αφορά τις αλιευτικές δραστηριότητες, προκειμένου να αποτελέσουν μία από τις βάσεις παρακολούθησης της εξέλιξης των αλιευτικών πόρων.

3.2. Εφαρμόζεται η ισχύουσα νομοθεσία της Μαυριτανίας σχετικά με τα ελάχιστα μεγέθη των αλιευμάτων που διατηρούνται επί του σκάφους, και η οποία περιέχεται στο προσάρτημα 7.

3.3. Στο προσάρτημα 8 παρέχεται κατάλογος των συντελεστών μετατροπής που εφαρμόζονται για τα αλιεύματα χωρίς κεφάλι/ολόκληρα και/ή εκσπλαχνισμένα/ολόκληρα.

4. Μετάβαση σε ηλεκτρονικό σύστημα

Τα δύο μέρη θεσπίζουν πρωτόκολλο για την ηλεκτρονική ανταλλαγή όλων των δεδομένων σχετικά με τα αλιεύματα και τις δηλώσεις («Electronic Reporting System») που αποκαλούνται «δεδομένα ERS», το οποίο παρατίθεται στο προσάρτημα 10. Τα δύο μέρη σχεδιάζουν την εφαρμογή του πρωτοκόλλου και την αντικατάσταση της έντυπης μορφής της δήλωσης αλιευμάτων με τα δεδομένα ERS αμέσως μόλις η Μαυριτανία εγκαταστήσει τον αναγκαίο εξοπλισμό και το λογισμικό.

5. Περιθώριο ανοχής στις αποκλίσεις

Με βάση αντιπροσωπευτική δειγματοληψία, το περιθώριο ανοχής μεταξύ των αλιευμάτων που έχουν δηλωθεί στο ημερολόγιο αλιείας και της αξιολόγησης αυτών των αλιευμάτων που έχει πραγματοποιηθεί κατά τη διάρκεια επιθεώρησης ή εκφόρτωσης δεν πρέπει να είναι υψηλότερο από:

9 % για την αλιεία χωρίς ψυκτικές εγκαταστάσεις,

4 % για τη μη πελαγική και για την πελαγική αλιεία με ψυκτικές εγκαταστάσεις

6. Παρεμπίπτοντα αλιεύματα

Τα παρεμπίπτοντα αλιεύματα προσδιορίζονται στα τεχνικά δελτία που περιλαμβάνονται στο παρόν πρωτόκολλο. Για κάθε υπέρβαση των επιτρεπόμενων ποσοστών παρεμπιπτόντων αλιευμάτων, επιβάλλονται κυρώσεις.

7. Τριμηνιαία δήλωση αλιευμάτων

7.1. Η Ευρωπαϊκή Ένωση κοινοποιεί στη Μαυριτανία, σε ηλεκτρονική μορφή, και σύμφωνα με τα υποδείγματα του προσαρτήματος 9, τις σωρευτικές ποσότητες που έχουν αλιευθεί από τα σκάφη της για όλες τις κατηγορίες, πριν από το τέλος κάθε τρέχοντος τριμήνου, όσον αφορά το προηγούμενο τρίμηνο.

7.2. Τα δεδομένα κατανέμονται ανά μήνα, ανά κατηγορία αλιείας, ανά σκάφος και ανά είδος.

7.3. Η οριστική εκκαθάριση των ετήσιων αλιευμάτων συμφωνείται από τα δύο μέρη στο πλαίσιο της μεικτής επιτροπής.

7.4. Οι συντελεστές μετατροπής που εφαρμόζονται στην πελαγική αλιεία όσον αφορά τα αλιεύματα χωρίς κεφάλι/ολόκληρα και/ή εκσπλαχνισμένα/ολόκληρα εμφαίνονται στο προσάρτημα 8.

8. Ειδικές διατάξεις που εφαρμόζονται στα θυνναλιευτικά

8.1. Τα θυνναλιευτικά σκάφη υποχρεούνται να τηρούν ημερολόγιο πλοίου σύμφωνα με το υπόδειγμα που επισυνάπτεται στο προσάρτημα 5 του παρόντος παραρτήματος, για κάθε αλιευτική περίοδο που έχει διανυθεί στα ύδατα της Μαυριτανίας. Το ημερολόγιο συμπληρώνεται ακόμη και όταν δεν υπάρχουν αλιεύματα.

8.2. Τα ημερολόγια αλιείας υποβάλλονται ως εξής: α) σε περίπτωση κατάπλου σε λιμένα της Μαυριτανίας, το πρωτότυπο κάθε ημερολογίου αλιείας υποβάλλεται στην ακτοφυλακή της Μαυριτανίας, η οποία βεβαιώνει εγγράφως την παραλαβή του, β) σε περίπτωση εξόδου από την αλιευτική ζώνη της Μαυριτανίας δίχως προηγούμενο κατάπλου σε λιμένα της χώρας, το πρωτότυπο κάθε ημερολογίου αλιείας αποστέλλεται εντός 14 ημερών από την άφιξη σε οιονδήποτε άλλο λιμένα, και σε κάθε περίπτωση εντός 45 ημερών από την έξοδο από τη ζώνη της Μαυριτανίας, γ) εντός της ίδιας προθεσμίας, ο εφοπλιστής οφείλει να διαβιβάσει αντίγραφο του εν λόγω ημερολογίου στις εθνικές αρχές του κράτους μέλους σημαίας καθώς και στην Ευρωπαϊκή Ένωση, μέσω της αντιπροσωπείας της, δ) κατά προτίμηση, με ηλεκτρονικό ταχυδρομείο στη διεύθυνση που κοινοποιείται από τη Μαυριτανία και εμφαίνεται στο προσάρτημα 12, ε) ή με φαξ, σε αριθμό τον οποίο κοινοποιεί η Μαυριτανία, στ) ή με ταχυδρομική επιστολή στη Μαυριτανία.

8.3. Τα θυνναλιευτικά σκάφη τηρούν όλες τις συστάσεις που έχει εγκρίνει η Διεθνής Επιτροπή για τη Διατήρηση των Θυννοειδών του Ατλαντικού (ICCAT).

ΚΕΦΑΛΑΙΟ V

ΕΚΦΟΡΤΩΣΕΙΣ ΚΑΙ ΜΕΤΑΦΟΡΤΩΣΕΙΣ

1. Εκφορτώσεις

1.1. Ο στόλος βενθοπελαγικής αλιείας υπόκειται στην υποχρέωση εκφόρτωσης.

1.2. Κατόπιν αιτήματος του εφοπλιστή, εγκρίνονται ειδικές παρεκκλίσεις για τον στόλο αλιείας γαρίδας κατά τις περιόδους κατά τις οποίες επικρατούν υψηλές θερμοκρασίες, ιδίως τον Αύγουστο και τον Σεπτέμβριο.

1.3. Η υποχρέωση εκφόρτωσης δεν συνεπάγεται την υποχρέωση αποθήκευσης και μεταποίησης.

1.4. Ο στόλος πελαγικής αλιείας χωρίς ψυκτικές εγκαταστάσεις υπόκειται στην υποχρέωση εκφόρτωσης εφόσον το επιτρέπει η χωρητικότητα των μονάδων μεταποίησης στο Nouadhibou και εφόσον αποδειχθεί ότι απαιτείται από την αγορά.

1.5. Το τελευταίο αλιευτικό ταξίδι (ταξίδι που προηγείται της εξόδου από τις αλιευτικές ζώνες της Μαυριτανίας για απουσία που δεν δύναται να είναι μικρότερη των τριών μηνών) δεν υπόκειται σε υποχρέωση εκφόρτωσης. Για τα σκάφη αλιείας γαρίδας, το διάστημα αυτό είναι δύο μηνών.

1.6. Ο πλοίαρχος σκάφους της Ευρωπαϊκής Ένωσης κοινοποιεί στις λιμενικές αρχές του Αυτόνομου Λιμένα του Nouadhibou (PAN) και στην ακτοφυλακή της Μαυριτανίας, μέσω φαξ ή ηλεκτρονικού μηνύματος, με κοινοποίηση στην αντιπροσωπεία της Ευρωπαϊκής Ένωσης, τουλάχιστον 24 ώρες πριν την ημερομηνία εκφόρτωσής του, υποβάλλοντας τα εξής στοιχεία: α) το όνομα του αλιευτικού σκάφους που πρέπει να εκφορτώσει, β) την προβλεπόμενη ημέρα και ώρα της εκφόρτωσης, γ) την ποσότητα (χιλιόγραμμα βάρους ζωντανού ιχθύος κάθε είδους προς εκφόρτωση ή προς εκφόρτωση (που ταυτοποιείται βάσει του αντίστοιχου τριψήφιου κωδικού FAO).

1.7. Σε απάντηση στην προαναφερόμενη κοινοποίηση, ακτοφυλακή της Μαυριτανίας κοινοποιεί, εντός 12 ωρών, τη συναίνεσή της αποστέλλοντας φαξ ή ηλεκτρονικό μήνυμα στον πλοίαρχο ή στον εκπρόσωπό του, με κοινοποίηση στην αντιπροσωπεία της Ευρωπαϊκής Ένωσης.

1.8. Τα σκάφη της Ευρωπαϊκής Ένωσης που εκφορτώνουν σε λιμένες της Μαυριτανίας απαλλάσσονται από οποιοδήποτε φόρο ή επιβάρυνση ισοδύναμου αποτελέσματος, εκτός από τους λιμενικούς φόρους και έξοδα, τα οποία, υπό τους ίδιους όρους, επιβάλλονται στα σκάφη της Μαυριτανίας.

1.9. Τα αλιευτικά προϊόντα απολαύουν οικονομικού τελωνειακού καθεστώτος σύμφωνα με την ισχύουσα νομοθεσία της Μαυριτανίας. Κατά συνέπεια, απαλλάσσονται από οποιαδήποτε τελωνειακή διατύπωση ή δασμό, ή επιβάρυνση ισοδύναμου αποτελέσματος κατά την είσοδό τους στο λιμάνι της Μαυριτανίας ή κατά την εξαγωγή τους, και θεωρούνται εμπορεύματα υπό «προσωρινή διαμετακόμιση» («προσωρινή αποθήκευση»).

1.10. Ο εφοπλιστής αποφασίζει για τον προορισμό των προϊόντων του σκάφους του. Τα προϊόντα μπορούν να μεταποιηθούν, να εισαχθούν σε τελωνειακή αποθήκη, να πωληθούν στη Μαυριτανία ή να εξαχθούν (σε συνάλλαγμα).

1.11. Οι πωλήσεις στη Μαυριτανία, οι οποίες προορίζονται για την αγορά της Μαυριτανίας, υπόκεινται στους ίδιους φόρους και εισφορές με εκείνες που ισχύουν για τα προϊόντα αλιείας της Μαυριτανίας.

1.12. Τα κέρδη μπορούν να εξαχθούν χωρίς συμπληρωματικές επιβαρύνσεις (απαλλαγή τελωνειακών δασμών και επιβαρύνσεων ισοδύναμου αποτελέσματος).

2. Μεταφορτώσεις

2.1. Κάθε σκάφος πελαγικής αλιείας με ψυκτικές εγκαταστάσεις το οποίο δύναται να πραγματοποιεί μεταφορτώσεις, σύμφωνα με τη βεβαίωση συμμόρφωσης, υπόκειται στην υποχρέωση μεταφόρτωσης σε αποβάθρα ή στον σημαντήρα 10 του Αυτόνομου Λιμένα του Nouadhibou, με εξαίρεση το τελευταίο αλιευτικό ταξίδι.

2.2. Στο πλαίσιο των προγραμμάτων οικονομικής ανάπτυξης που αντικατοπτρίζουν τους στόχους του άρθρου 7 του πρωτοκόλλου, οι αρχές της Μαυριτανίας δύνανται να εξετάσουν το ενδεχόμενο να προσαρμόσουν τους όρους των εργασιών εκφόρτωσης και μεταφόρτωσης. Τα δύο μέρη διαβουλεύονται προς τον σκοπό αυτό στο πλαίσιο της μεικτής επιτροπής.

2.3. Τα σκάφη της Ευρωπαϊκής Ένωσης που μεταφορτώνουν στον Αυτόνομο Λιμένα του Nouadhibou απαλλάσσονται από οποιονδήποτε φόρο ή επιβάρυνση ισοδύναμου αποτελέσματος, εκτός από τους λιμενικούς φόρους και έξοδα, τα οποία, υπό τους ίδιους όρους, επιβάλλονται στα σκάφη της Μαυριτανίας.

2.4. Το τελευταίο αλιευτικό ταξίδι (ταξίδι που προηγείται της εξόδου από τις αλιευτικές ζώνες της Μαυριτανίας για απουσία που δεν δύναται να είναι μικρότερη των τριών μηνών) δεν υπόκειται σε υποχρέωση μεταφόρτωσης.

2.5. Ο πλοίαρχος σκάφους της Ευρωπαϊκής Ένωσης κοινοποιεί στις λιμενικές αρχές του Αυτόνομου Λιμένα του Nouadhibou (PAN) και στην ακτοφυλακή της Μαυριτανίας, μέσω φαξ ή ηλεκτρονικού μηνύματος, με κοινοποίηση στην αντιπροσωπεία της Ευρωπαϊκής Ένωσης, τουλάχιστον 24 ώρες πριν από την ημερομηνία μεταφόρτωσης, υποβάλλοντας τα εξής στοιχεία: α) το όνομα του αλιευτικού σκάφους που πρέπει να μεταφορτώσει, β) την προβλεπόμενη ημερομηνία και ώρα μεταφόρτωσης, γ) την ποσότητα (εκφρασμένη σε χιλιόγραμμα βάρους ζωντανού ιχθύος) κάθε είδους προς μεταφόρτωση (ταυτοποιούμενου βάσει του αντίστοιχου τριψήφιου κωδικού FAO).

2.6. Σε απάντηση στην προαναφερόμενη κοινοποίηση, ακτοφυλακή της Μαυριτανίας κοινοποιεί, εντός 12 ωρών, τη συναίνεσή της αποστέλλοντας φαξ ή ηλεκτρονικό μήνυμα στον πλοίαρχο ή στον εκπρόσωπό του, με κοινοποίηση στην αντιπροσωπεία της Ευρωπαϊκής Ένωσης.

2.7. Η Μαυριτανία διατηρεί το δικαίωμα να αρνηθεί τη μεταφόρτωση, εάν το σκάφος μεταφοράς έχει επιδοθεί σε παράνομη, λαθραία και άναρχη αλιεία, τόσο εντός όσο και εκτός των αλιευτικών ζωνών της Μαυριτανίας.

ΚΕΦΑΛΑΙΟ VI

ΕΛΕΓΧΟΣ

1. Είσοδος και έξοδος από την αλιευτική ζώνη της Μαυριτανίας

1.1. Η είσοδος ή έξοδος από την αλιευτική ζώνη της Μαυριτανίας σκάφους της ΕΕ που διαθέτει άδεια αλιείας πρέπει να κοινοποιείται στη Μαυριτανία το αργότερο 36 ώρες πριν από την είσοδο ή την έξοδο, πλην των θυνναλιευτικών γρι-γρι, των θυνναλιευτικών με καλάμι και των παραγαδιάρικων, για τα οποία η διάρκεια αυτή περιορίζεται σε 6 ώρες.

1.2. Κατά την αναγγελία της εισόδου ή της εξόδου του, το σκάφος κοινοποιεί, συγκεκριμένα: α) το όνομα του σκάφους, β) το χαρακτηριστικό κλήσεως ασυρμάτου του σκάφους, γ) την προβλεπόμενη ημερομηνία (ηη/μμ/εεεε), ώρα (UTC) και το σημείο διέλευσης (μοίρες/λεπτά/δέυτερα), δ) την ποσότητα κάθε είδους επί του σκάφους, ταυτοποιούμενου βάσει του αντίστοιχου τριψήφιου κωδικού FAO, που εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων, ε) την παρουσίαση των προϊόντων.

1.3. Η αναγγελία πραγματοποιείται κατά προτεραιότητα με μήνυμα ηλεκτρονικού ταχυδρομείου ή, σε περίπτωση που δεν υπάρχει αυτή η δυνατότητα, με φαξ ή μέσω ασυρμάτου, σε ηλεκτρονική διεύθυνση, σε τηλεφωνικό αριθμό ή σε συχνότητα που κοινοποιούνται από τη Μαυριτανία, όπως εμφαίνονται στο προσάρτημα 12. Η Μαυριτανία επιβεβαιώνει αμέσως την παραλαβή της κοινοποίησης με μήνυμα ηλεκτρονικού ταχυδρομείου ή φαξ.

1.4. Οι ως άνω πληροφορίες σχετικά με τις εισόδους και τις εξόδους των σκαφών διαβιβάζονται ταυτόχρονα στην αντιπροσωπεία της Ευρωπαϊκής Ένωσης στη Μαυριτανία, στη διεύθυνση ηλεκτρονικού ταχυδρομείου που παρατίθεται στο προσάρτημα 12.

1.5. Η Μαυριτανία κοινοποιεί τάχιστα στα οικεία σκάφη και στην ΕΕ κάθε τροποποίηση της ηλεκτρονικής διεύθυνσης, του αριθμού κλήσεως ή της συχνότητας διαβίβασης. Οι τροποποιήσεις αυτές θα περιλαμβάνονται, προς υπόμνηση, σε παράρτημα των πρακτικών της μεικτής επιτροπής μετά την πραγματοποίησή τους.

1.6. Κάθε σκάφος το οποίο συλλαμβάνεται να αλιεύει στη ζώνη της Μαυριτανίας δίχως να έχει προηγουμένως αναγγείλει την παρουσία του θεωρείται σκάφος που αλιεύει δίχως άδεια.

1.7. Οι αναφορές εισόδου/εξόδου πρέπει να φυλάσσονται επί του σκάφους για περίοδο τουλάχιστον ενός έτους μετά την ημερομηνία της κοινοποίησης.

1.8. Κατά την παραμονή τους εντός της αλιευτικής ζώνης της Μαυριτανίας, τα σκάφη της Ευρωπαϊκής Ένωσης πρέπει να παρακολουθούν συνεχώς τις διεθνείς συχνότητες κλήσεων ασυρμάτου (δίαυλος VHF 16 ή HF 2 182 KHz).

1.9. Κατά τη λήψη των μηνυμάτων εξόδου από την αλιευτική ζώνη, οι αρχές της Μαυριτανίας διατηρούν το δικαίωμα να αποφασίσουν να πραγματοποιήσουν έλεγχο πριν από την έξοδο των σκαφών βάσει δειγματοληψίας στον λιμένα του Nouadhibou ή του Nouakchott.

1.10. Η διάρκεια των ελέγχων δεν πρέπει να υπερβαίνει τις 6 ώρες όσον αφορά τα σκάφη πελαγικής αλιείας (κατηγορίες 6 και 7) και τις 3 ώρες όσον αφορά τις άλλες κατηγορίες.

1.11. Η μη τήρηση των διατάξεων που προβλέπονται στις ανωτέρω παραγράφους συνεπάγεται τις ακόλουθες κυρώσεις: α) για την πρώτη φορά: — ει δυνατόν, το σκάφος αναγκάζεται να μεταβάλλει πορεία, — το φορτίο επί του σκάφους εκφορτώνεται και δημεύεται, — το σκάφος καταβάλλει πρόστιμο ίσο προς το ελάχιστο της κλίμακας που προβλέπεται από τη νομοθεσία της Μαυριτανίας, β) για τη δεύτερη φορά: — ει δυνατόν, το σκάφος αναγκάζεται να μεταβάλλει πορεία, — το φορτίο επί του σκάφους εκφορτώνεται και δημεύεται, — το σκάφος καταβάλλει πρόστιμο ίσο προς το μέγιστο της ψαλίδας που προβλέπεται από τη νομοθεσία της Μαυριτανίας, — η άδεια ακυρώνεται για το υπόλοιπο της περιόδου ισχύος της, γ) για την τρίτη φορά: — ει δυνατόν, το σκάφος αναγκάζεται να μεταβάλλει πορεία, — το φορτίο επί του σκάφους εκφορτώνεται και δημεύεται, — η άδεια αφαιρείται οριστικά, — ο πλοίαρχος και το σκάφος αποκλείονται από κάθε δραστηριότητα στη Μαυριτανία.

1.12. Σε περίπτωση διαφυγής του σκάφους που πραγματοποιεί την παράβαση, το υπουργείο ενημερώνει την Ευρωπαϊκή Ένωση και το κράτος μέλος σημαίας προκειμένου να εφαρμοστούν οι κυρώσεις που προβλέπονται στην ανωτέρω παράγραφο 1.11.

2. Διατάξεις σχετικά με την επιθεώρηση εν πλω και στον λιμένα

2.1. Η Μαυριτανία λαμβάνει τα αναγκαία μέτρα ώστε οι επιθεωρήσεις εν πλω και στον λιμένα των σκαφών της Ευρωπαϊκής Ένωσης στο πλαίσιο της παρούσας συμφωνίας: α) να πραγματοποιούνται από σκάφη και/ή από το λοιπό προσωπικό της ακτοφυλακής της Μαυριτανίας που έχει σαφώς ορισθεί από τη Μαυριτανία για τον έλεγχο της αλιείας. Κάθε υπάλληλος της ακτοφυλακής της Μαυριτανίας πρέπει να έχει καταρτισθεί στον έλεγχο της αλιείας και να φέρει υπηρεσιακό δελτίο ταυτότητας που χορηγείται από τη Μαυριτανία, το οποίο αναφέρει την ταυτότητα και την ιδιότητά του, β) σε καμία περίπτωση δεν θέτει σε κίνδυνο την ασφάλεια του σκάφους και του πληρώματος.

2.2. Όσον αφορά την επιθεώρηση εν πλω, οι υπάλληλοι της ακτοφυλακής της Μαυριτανίας δεν επιβιβάζονται σε σκάφος της Ευρωπαϊκής Ένωσης χωρίς να διαβιβαστεί προηγούμενη κοινοποίηση μέσω ασυρμάτου VHF ή χωρίς τη χρήση του Διεθνούς Κώδικα Σημάτων. Κάθε μέσο μεταφοράς που χρησιμοποιείται για την επιθεώρηση πρέπει να φέρει ευκρινώς και ευανάγνωστα εγκεκριμένο επισείοντα ή σύμβολο που αναφέρει ότι ασκεί καθήκοντα επιθεώρησης της αλιείας εξ ονόματος της Μαυριτανίας.

2.3. Ο πλοίαρχος του σκάφους της Ευρωπαϊκής Ένωσης διευκολύνει την επιβίβαση στο σκάφος και το έργο των υπαλλήλων της ακτοφυλακής της Μαυριτανίας. Οφείλει να συνεργάζεται με τους υπαλλήλους της ακτοφυλακής της Μαυριτανίας.

2.4. Η επιθεώρηση διεξάγεται από αριθμό προσωπικού της ακτοφυλακής της Μαυριτανίας προσαρμοσμένο στις περιστάσεις της επιθεώρησης, οι οποίοι οφείλουν να επιδεικνύουν τα στοιχεία της ταυτότητάς τους και την ιδιότητά τους πριν από τη διεξαγωγή της επιθεώρησης.

2.5. Οι υπάλληλοι της ακτοφυλακής της Μαυριτανίας δύνανται να εξετάζουν όλους τους χώρους, τον εξοπλισμό, τα αλιευτικά εργαλεία, τα αλιεύματα, τα έγγραφα και τα αρχεία των συναλλαγών που θεωρούν αναγκαίες για την εξασφάλιση της συμμόρφωσης με την παρούσα συμφωνία. Δύνανται επίσης να ανακρίνουν τον πλοίαρχο και τα μέλη του πληρώματος ή οποιοδήποτε άλλο πρόσωπο επί του υπό επιθεώρηση σκάφους. Μπορούν να λαμβάνουν αντίγραφα κάθε εγγράφου που κρίνεται σκόπιμο.

2.6. Οι υπάλληλοι της ακτοφυλακής της Μαυριτανίας δεν επιτρέπεται να παρεμβαίνουν στο δικαίωμα του πλοιάρχου του σκάφους της Ευρωπαϊκής Ένωσης να επικοινωνήσει με τον ιδιοκτήτη ή/και την αρχή του κράτους σημαίας του πλοίου.

2.7. Οι υπάλληλοι της ακτοφυλακής της Μαυριτανίας παραμένουν επί του σκάφους της Ευρωπαϊκής Ένωσης μόνον όσο απαιτείται για την επιτέλεση των καθηκόντων που συνδέονται με την επιθεώρηση. Εν πάση περιπτώσει, η διάρκεια της επιθεώρησης δεν πρέπει να υπερβαίνει τις 3 ώρες για τα πελαγικά σκάφη και 1.30 ώρα για τις υπόλοιπες κατηγορίες, εκτός εάν είναι απολύτως αναγκαίο.

2.8. Οι υπάλληλοι της ακτοφυλακής της Μαυριτανίας διεξάγουν την επιθεώρηση κατά τρόπον ώστε να ελαχιστοποιείται ο αντίκτυπος τόσο για το σκάφος όσο και για την αλιευτική του δραστηριότητα και το φορτίο του, καθώς και για τις εργασίες εκφόρτωσης ή μεταφόρτωσης.

2.9. Η Μαυριτανία μεριμνά ώστε τυχόν αξιώσεις συναφείς προς την επιθεώρηση ενός σκάφους της Ευρωπαϊκής Ένωσης να τυγχάνουν ισότιμης και διεξοδικής μεταχείρισης, σύμφωνα με την εθνική νομοθεσία.

2.10. Η Μαυριτανία μπορεί να επιτρέψει στην ΕΕ να συμμετέχει στην επιθεώρηση εν πλω και στον λιμένα ως παρατηρητής.

2.11. Μετά το πέρας κάθε επιθεώρησης, οι υπάλληλοι της ακτοφυλακής της Μαυριτανίας συντάσσουν έκθεση επιθεώρησης που περιέχει τα πορίσματα της επιθεώρησης, τις εικαζόμενες παραβάσεις και τα τυχόν περαιτέρω μέτρα που θα μπορούσαν να ληφθούν από την Μαυριτανία.

2.12. Ο πλοίαρχος του σκάφους της Ευρωπαϊκής Ένωσης έχει το δικαίωμα να διατυπώσει σχόλια στην έκθεση επιθεώρησης.

2.13. Η έκθεση επιθεώρησης υπογράφεται από τον υπάλληλο της ακτοφυλακής της Μαυριτανίας ο οποίος συντάσσει την έκθεση και από τον πλοίαρχο του σκάφους της Ευρωπαϊκής Ένωσης. Η υπογραφή του πλοιάρχου ισχύει μόνον ως βεβαίωση παραλαβής αντιγράφου της έκθεσης. Εάν ο πλοίαρχος αρνηθεί να υπογράψει την έκθεση επιθεώρησης, καταγράφει σε αυτή τους λόγους αρνήσεώς του με την ένδειξη «άρνηση υπογραφής».

2.14. Όταν η έκθεση επιθεώρησης συντάσσεται χειρογράφως, πρέπει να είναι ευανάγνωστη και με ανεξίτηλη μελάνη.

2.15. Οι υπάλληλοι της ακτοφυλακής της Μαυριτανίας παραδίδουν αντίγραφο της έκθεσης επιθεώρησης στον πλοίαρχο του σκάφους της Ευρωπαϊκής Ένωσης πριν από την αναχώρησή τους από αυτό. Η Μαυριτανία αποστέλλει αντίγραφο της έκθεσης επιθεώρησης στην Ευρωπαϊκή Ένωση εντός προθεσμίας 4 ημερών (επιθεώρηση στη θάλασσα) και 24 ωρών (επιθεώρηση σε λιμένα) μετά την επιθεώρηση, ανεξαρτήτως από τα συμπεράσματα του ελέγχου.

3. Σύστημα κοινής παρατήρησης των χερσαίων και θαλάσσιων ελέγχων

3.1. Τα συμβαλλόμενα μέρη δύνανται να αποφασίσουν να θέσουν σε εφαρμογή σύστημα κοινής παρατήρησης των χερσαίων ελέγχων. Προς τον σκοπό αυτό, ορίζουν αντιπροσώπους που παρευρίσκονται στους ελέγχους και στις επιθεωρήσεις που πραγματοποιούνται από τις αντίστοιχες εθνικές υπηρεσίες ελέγχου και μπορούν να διατυπώνουν παρατηρήσεις επί της εφαρμογής του παρόντος πρωτοκόλλου.

3.2. Οι αντιπρόσωποι αυτοί πρέπει να διαθέτουν τα εξής: — επαγγελματικά προσόντα, — κατάλληλη πείρα σε θέματα αλιείας, — εμπεριστατωμένη γνώση των διατάξεων της συμφωνίας και του παρόντος πρωτοκόλλου.

3.3. Όταν οι αντιπρόσωποι αυτοί παρευρίσκονται στις επιθεωρήσεις, αυτές διεξάγονται από τις εθνικές υπηρεσίες ελέγχου και οι εν λόγω αντιπρόσωποι δεν μπορούν, με δική τους πρωτοβουλία, να ασκήσουν αρμοδιότητες επιθεώρησης που ανατίθενται στους εθνικούς υπαλλήλους.

3.4. Όταν οι αντιπρόσωποι αυτοί συνοδεύουν εθνικούς υπαλλήλους, έχουν πρόσβαση στα σκάφη, στους χώρους και στα έγγραφα που αποτελούν αντικείμενο της επιθεώρησης από τους εν λόγω υπαλλήλους προκειμένου να συλλέξουν τα δεδομένα μη προσωπικού χαρακτήρα που απαιτούνται για την εκπλήρωση της αποστολής τους.

3.5. Οι αντιπρόσωποι συνοδεύουν τις εθνικές υπηρεσίες ελέγχου στις επιθεωρήσεις τους στα λιμάνια στα αγκυροβολημένα σκάφη, στα κέντρα πώλησης με πλειστηριασμό, στα καταστήματα των χονδρεμπόρων, στις ψυκτικές αποθήκες και στους άλλους χώρους που έχουν σχέση με τις εκφορτώσεις και την αποθήκευση ιχθύων πριν από την πρώτη πώληση στον τόπο όπου πραγματοποιείται η πρώτη διάθεση στην αγορά.

3.6. Οι αντιπρόσωποι συντάσσουν και υποβάλλουν έκθεση κάθε 4 μήνες σχετικά με τους ελέγχους στους οποίους έχουν παρευρεθεί. Η έκθεση αυτή υποβάλλεται στις αρμόδιες αρχές. Ένα αντίγραφο χορηγείται από τις αρχές αυτές στο άλλο συμβαλλόμενο μέρος.

3.7. Τα δύο μέρη δύνανται να αποφασίζουν την πραγματοποίηση τουλάχιστον δύο επιθεωρήσεων ετησίως, εναλλάξ στη Μαυριτανία και στην Ευρώπη.

3.8. Ο αντιπρόσωπος στους κοινούς ελέγχους μεριμνά για την ορθή χρήση των μέσων και του εξοπλισμού που βρίσκονται επί των σκαφών και στις άλλες εγκαταστάσεις, και τηρεί το απόρρητο όλων των εγγράφων στα οποία έχει πρόσβαση. Τα δύο μέρη συμφωνούν ώστε να εξασφαλίσουν την εφαρμογή τηρώντας αυστηρά τους κανόνες που αφορούν το απόρρητο. Ο αντιπρόσωπος δεν ανακοινώνει τα αποτελέσματα των εργασιών του παρά μόνο στις αρμόδιες αρχές του.

3.9. Το παρόν πρόγραμμα εφαρμόζεται στους λιμένες εκφόρτωσης της Ευρωπαϊκής Ένωσης και στους λιμένες της Μαυριτανίας.

3.10. Κάθε συμβαλλόμενο μέρος αναλαμβάνει όλα τα έξοδα του αντιπροσώπου σχετικά με τον έλεγχο, συμπεριλαμβανομένων και των εξόδων ταξιδιού και διαμονής.

ΚΕΦΑΛΑΙΟ VII

ΠΑΡΑΒΑΣΕΙΣ

1. Έκθεση επίσκεψης και πρακτικό παράβασης

1.1. Κάθε παράβαση που διαπιστώνεται εις βάρος σκάφους της Ευρωπαϊκής Ένωσης πρέπει να στηρίζεται στην αντικειμενική και ουσιαστική διαπίστωση από τους υπαλλήλους της ακτοφυλακής της Μαυριτανίας των πραγματικών περιστατικών που επιτρέπουν τον χαρακτηρισμό της εν λόγω παράβασης. Δεν μπορεί να υπάρχει υπόνοια παράβασης.

1.2. Η έκθεση επιθεώρησης, στην οποία διευκρινίζονται οι περιστάσεις και οι λόγοι της παράβασης, πρέπει να φέρει την υπογραφή του πλοιάρχου του σκάφους, ο οποίος μπορεί να διατυπώνει τις επιφυλάξεις του και αντίγραφο της οποίας διαβιβάζεται πάραυτα από την ακτοφυλακή της Μαυριτανίας, σύμφωνα με την παράγραφο 2.15 του κεφαλαίου VI. Η υπογραφή αυτή δεν θίγει τα δικαιώματα και τα μέσα υπεράσπισης που ο πλοίαρχος μπορεί να επικαλεστεί κατά της παράβασης για την οποία κατηγορείται.

1.3. Το πρακτικό παράβασης συντάσσεται από την ακτοφυλακή της Μαυριτανίας επακριβώς βάσει των ενδεχόμενων παραβάσεων που διαπιστώθηκαν και συνυπογράφηκαν επί της έκθεσης επιθεώρησης που καταρτίστηκε μετά τον έλεγχο του σκάφους. Πρέπει να συνοδεύεται από όλα τα αποδεικτικά στοιχεία που δικαιολογούν, κατά τρόπο αντικειμενικό, την ύπαρξη της διαπιστωθείσας παράβασης.

1.4. Η συμμόρφωση των χαρακτηριστικών του σκάφους που έχει διαπιστωθεί κατά την τεχνική επίσκεψη (κεφάλαιο II) θα λαμβάνεται υπόψη κατά τη διάρκεια του εν λόγω ελέγχου.

2. Κοινοποίηση της παράβασης

2.1. Σε περίπτωση παράβασης, η ακτοφυλακή της Μαυριτανίας κοινοποιεί με επιστολή στον αντιπρόσωπο του σκάφους τα πρακτικά που αφορούν την παράβαση συνοδευόμενα από την έκθεση επιθεώρησης. Η ακτοφυλακή της Μαυριτανίας ενημερώνει την Ευρωπαϊκή Ένωση αμελλητί και της διαβιβάζει τα σχετικά έγγραφα.

2.2. Σε περίπτωση παράβασης που δεν δύναται να παύσει να διαπράττεται στη θάλασσα, ο πλοίαρχος, ύστερα από αίτημα της ακτοφυλακής της Μαυριτανίας, οφείλει να οδηγήσει το σκάφος του στο λιμάνι του Nouadhibou (αλλαγή πορείας) και η ακτοφυλακή της Μαυριτανίας ενημερώνει αμελλητί περί αυτού την Ευρωπαϊκή Ένωση. Σε περίπτωση παράβασης, την οποία παραδέχεται ο πλοίαρχος και η οποία δύναται να παύσει να διαπράττεται στη θάλασσα, το σκάφος συνεχίζει τις αλιευτικές του δραστηριότητες. Και στις δύο περιπτώσεις και μετά από τη λήξη της παράβασης, το σκάφος συνεχίζει τις αλιευτικές δραστηριότητες.

3. Διευθέτηση παράβασης δίχως αλλαγή πορείας

3.1. Σύμφωνα με το παρόν πρωτόκολλο, οι παραβάσεις μπορούν να διευθετηθούν είτε διά συμβιβασμού, είτε διά της δικαστικής οδού.

3.2. Πριν από τη διευθέτηση της παράβασης και το αργότερο 24 ώρες μετά την κοινοποίηση της παράβασης, η Ευρωπαϊκή Ένωση λαμβάνει από την Μαυριτανία όλες τις λεπτομερείς πληροφορίες που αποτελούν το αντικείμενο της παραβάσεως και τη συνέχεια που ενδεχομένως έχει δοθεί σε αυτή.

3.3. Η ακτοφυλακή της Μαυριτανίας συγκαλεί την επιτροπή συνδιαλλαγής. Όλες οι πληροφορίες σχετικά με την εξέλιξη της διαδικασίας συμβιβασμού ή της δικαστικής διαδικασίας που αφορούν τις παραβάσεις τις οποίες διέπραξαν σκάφη της Ευρωπαϊκής Ένωσης ανακοινώνονται μέσα στις προβλεπόμενες προθεσμίες στην Ευρωπαϊκή Ένωση. Εφόσον παραστεί ανάγκη, ο εφοπλιστής μπορεί να εκπροσωπηθεί στην επιτροπή συνδιαλλαγής από δύο άτομα, βάσει παρέκκλισης που χορηγεί ο πρόεδρος της εν λόγω επιτροπής. Μπορεί να προβάλει τους ισχυρισμούς του και να προσκομίσει κάθε συμπληρωματικό στοιχείο πληροφόρησης σχετικά με τις περιστάσεις της υποθέσεως.

3.4. Τα αποτελέσματα της επιτροπής συνδιαλλαγής κοινοποιούνται μέσα στις προβλεπόμενες προθεσμίες στον εφοπλιστή ή στον αντιπρόσωπό του και στην Ευρωπαϊκή Ένωση, μέσω της Αντιπροσωπείας.

3.5. Η πληρωμή προστίμου γίνεται με έμβασμα το αργότερο εντός 30 ημερών από τη συνδιαλλαγή. Σε περίπτωση που το σκάφος επιθυμεί να εξέλθει από τη ζώνη αλιείας της Μαυριτανίας, η πληρωμή πρέπει να πραγματοποιηθεί πριν από την έξοδό του από αυτή. Η εξοφλητική απόδειξη του Δημόσιου Ταμείου, ή αντίγραφο της τραπεζικής μεταφοράς με SWIFT επικυρωμένη από την Κεντρική Τράπεζα της Μαυριτανίας (ΚΤΜ) κατά τις μη εργάσιμες ημέρες, χρησιμεύει ως δικαιολογητικό.

3.6. Αν αποτύχει η διαδικασία συμβιβασμού, το Υπουργείο διαβιβάζει αμελλητί τον φάκελο στον εισαγγελέα. Σε περίπτωση καταδικαστικής απόφασης με την οποία επιβάλλεται πρόστιμο, η πληρωμή του προστίμου γίνεται με έμβασμα το αργότερο εντός 30 ημερών μετά την καταδίκη. Η εξοφλητική απόδειξη του Δημόσιου Ταμείου, ή αντίγραφο της τραπεζικής μεταφοράς με SWIFT επικυρωμένη από την Κεντρική Τράπεζα της Μαυριτανίας (ΚΤΜ) κατά τις μη εργάσιμες ημέρες, χρησιμεύει ως δικαιολογητικό.

4. Διευθέτηση παράβασης με αλλαγή πορείας

4.1. Το σκάφος που υποχρεώθηκε σε αλλαγή πορείας ύστερα από τη διαπίστωση παράβασης κρατείται στο λιμάνι μέχρι την ολοκλήρωση της διαδικασίας συμβιβασμού.

4.2. Πριν από κάθε δικαστική διαδικασία, η διευθέτηση της εικαζόμενης παράβασης διερευνάται μέσω της διαδικασίας συμβιβασμού, υπό τους όρους που προβλέπονται στις παραγράφους 3.3 έως 3.5. Η ως άνω διαδικασία ολοκληρώνεται το αργότερο τρεις εργάσιμες ημέρες μετά την ημερομηνία έναρξης της αλλαγής πορείας.

4.3. Πριν από τη διαδικασία συμβιβασμού και εντός 48 ωρών από την έναρξη της αλλαγής πορείας, η Ευρωπαϊκή Ένωση λαμβάνει από την Μαυριτανία όλες τις λεπτομερείς πληροφορίες που αποτελούν το αντικείμενο της παραβάσεως και τη συνέχεια που ενδεχομένως δοθεί σε αυτή.

4.4. Αν αποτύχει η διαδικασία συμβιβασμού, το Υπουργείο διαβιβάζει αμελλητί τον φάκελο στον εισαγγελέα. Σε περίπτωση καταδικαστικής απόφασης με την οποία επιβάλλεται πρόστιμο, η πληρωμή του προστίμου γίνεται σύμφωνα με την παράγραφο 3.6.

4.5. Σύμφωνα με τις διατάξεις της ισχύουσας νομοθεσίας, κατατίθεται από τον εφοπλιστή τραπεζική εγγύηση, η οποία καθορίζεται από την αρμόδια αρχή ή το αρμόδιο δικαστήριο εντός μέγιστης προθεσμίας 72 ωρών από την περάτωση της διαδικασίας συμβιβασμού και λαμβάνοντας υπόψη τα έξοδα που προκλήθηκαν από τον έλεγχο καθώς και το ποσό των προστίμων και των επανορθώσεων για τις οποίες είναι υπόλογοι οι υπεύθυνοι της παράβασης. Η τραπεζική εγγύηση είναι αμετάκλητη έως την ολοκλήρωση της δικαστικής διαδικασίας. Αποδεσμεύεται μόλις ολοκληρωθεί η διαδικασία χωρίς καταδικαστική απόφαση. Ομοίως, σε περίπτωση καταδίκης σε πρόστιμο χαμηλότερο από την κατατεθείσα εγγύηση, το υπόλοιπο αποδεσμεύεται από την αρμόδια αρχή της Μαυριτανίας.

4.6. Το σκάφος αφήνεται ελεύθερο: α) είτε αμέσως μετά την εκπλήρωση των υποχρεώσεων που απορρέουν από τη διαδικασία συμβιβασμού, β) είτε μετά από την κατάθεση της τραπεζικής εγγύησης που αναφέρεται στην παράγραφο 4.5 και την αποδοχή της από το Υπουργείο, εν αναμονή της ολοκλήρωσης της δικαστικής διαδικασίας. Η εξοφλητική απόδειξη του Δημόσιου Ταμείου, ή αντίγραφο της τραπεζικής μεταφοράς με SWIFT επικυρωμένη από την Κεντρική Τράπεζα της Μαυριτανίας (ΚΤΜ) κατά τις μη εργάσιμες ημέρες, χρησιμεύει ως δικαιολογητικό για να αφεθεί ελεύθερο το σκάφος.

5. Ανταλλαγές πληροφοριών σχετικά με τους ελέγχους και τις παραβάσεις

Αμφότερα τα μέρη αναλαμβάνουν την υποχρέωση να ενισχύσουν τις διαδικασίες που απαιτούνται για συνεχή διάλογο σχετικά με τις ενέργειες ελέγχου, τις εν εξελίξει διαδικασίες επί παραβάσει, τα αποτελέσματα των συμβιβαστικών και δικαστικών διαδικασιών και τα τυχόν προβλήματα που ανακύπτουν κατά την εκτέλεση των ελέγχων και την παρακολούθηση των φακέλων παράβασης.

ΚΕΦΑΛΑΙΟ VIII

ΣΥΣΤΗΜΑ ΠΑΡΑΚΟΛΟΥΘΗΣΗΣ ΜΕΣΩ ΔΟΡΥΦΟΡΟΥ (VMS)

Η δορυφορική παρακολούθηση των σκαφών της Ευρωπαϊκής Ένωσης πραγματοποιείται μέσω διπλής διαβίβασης με βάση ένα τριγωνικό σύστημα ως εξής:

1) σκάφος ΕΕ — ΚΠΑ του κράτους σημαίας — ΚΠΑ Μαυριτανίας

2) σκάφος ΕΕ — ΚΠΑ Μαυριτανίας — ΚΠΑ σκάφους σημαίας

Σε περίπτωση δυσκολιών κατά την εφαρμογή του τριγωνικού συστήματος, τα δύο μέρη λαμβάνουν τα αναγκαία μέτρα για την επίλυση αυτών των προβλημάτων στο πλαίσιο της μεικτής επιτροπής.

1. Μηνύματα στίγματος των σκαφών — σύστημα ΣΠΣ

Όταν βρίσκονται στην αλιευτική ζώνη της Μαυριτανίας, τα σκάφη της ΕΕ που διαθέτουν αλιευτική άδεια οφείλουν να είναι εξοπλισμένα με σύστημα δορυφορικής παρακολούθησης (Vessel Monitoring System — VMS) που εξασφαλίζει την αυτόματη και συνεχή κοινοποίηση τους στίγματός τους ανά ώρα στο κέντρο παρακολούθησης της αλιείας (ΚΠΑ) (Fisheries Monitoring Center — FMC) του αντίστοιχου κράτους σημαίας τους.

2. Τρόποι διαβιβάσεων

2.1. Κάθε μήνυμα στίγματος πρέπει να περιλαμβάνει τα εξής: α) τα στοιχεία αναγνώρισης του σκάφους, β) το πλέον πρόσφατο γεωγραφικό στίγμα του σκάφους (γεωγραφικό μήκος και πλάτος), με σφάλμα στίγματος κατώτερο των 500 μέτρων και διάστημα εμπιστοσύνης 99 %, γ) την ημερομηνία και την ώρα καταγραφής του στίγματος, δ) την ταχύτητα και την πορεία του σκάφους, ε) να είναι διαρθρωμένο με βάση το υπόδειγμα στο προσάρτημα 9 του παρόντος παραρτήματος.

2.2. Το πρώτο στίγμα που καταγράφεται μετά από την είσοδο στην αλιευτική ζώνη της Μαυριτανίας λαμβάνει τον κωδικό «ENT». Όλα τα επόμενα στίγματα λαμβάνουν τον κωδικό «POS», πλην του πρώτου στίγματος που καταγράφεται μετά την έξοδο από την αλιευτική ζώνη της Μαυριτανίας, που λαμβάνει τον κωδικό «EXI».

2.3. Το ΚΠΑ του κράτους σημαίας καθώς και το ΚΠΑ της Μαυριτανίας εξασφαλίζουν την αυτόματη επεξεργασία και, ενδεχομένως, την ηλεκτρονική διαβίβαση των μηνυμάτων στίγματος. Τα μηνύματα στίγματος καταγράφονται με ασφαλή τρόπο και διατηρούνται για χρονικό διάστημα τριών ετών.

3. Διαβίβαση από το σκάφος σε περίπτωση βλάβης του συστήματος ΣΠΣ

3.1. Ο πλοίαρχος οφείλει να είναι βέβαιος ότι το σύστημα VMS του σκάφους του λειτουργεί άψογα ανά πάσα στιγμή και ότι τα μηνύματα στίγματος διαβιβάζονται ορθά στο ΚΠΑ του κράτους σημαίας.

3.2. Σε περίπτωση τεχνικού προβλήματος ή βλάβης της συσκευής συνεχούς παρακολούθησης μέσω δορυφόρου που είναι εγκατεστημένη επί του αλιευτικού σκάφους, ο πλοίαρχος του σκάφους αυτού διαβιβάζει εγκαίρως στο ΚΠΑ του κράτους σημαίας με ηλεκτρονικό ταχυδρομείο, μέσω ασυρμάτου ή με φαξ τις πληροφορίες που προβλέπονται στην παράγραφο 2.1. Υπό τις περιστάσεις αυτές, υποχρεούται να διαβιβάζει γενική αναφορά στίγματος ανά 4 ώρες. Το ΚΠΑ του κράτους σημαίας διαβιβάζει αμέσως τα μηνύματα αυτά στο ΚΠΑ της Μαυριτανίας.

3.3. Σε περίπτωση βλάβης ή δυσλειτουργίας του συστήματος VMS επί του σκάφους, ο πλοίαρχος ή/και ο πλοιοκτήτης μεριμνά για την επισκευή ή την αντικατάσταση του συστήματος VMS εντός μέγιστης προθεσμίας 5 ημερών. Μετά τη λήξη της προθεσμίας αυτής, το εν λόγω σκάφος οφείλει να εξέλθει από την αλιευτική ζώνη της Μαυριτανίας ή να καταπλεύσει σε έναν από τους λιμένες της Μαυριτανίας. Εάν το σκάφος πραγματοποιήσει ενδιάμεση στάση σε λιμένα εντός της συγκεκριμένης προθεσμίας των 5 ημερών σε λιμένα της Μαυριτανίας, δεν επιτρέπεται να συνεχίσει τις αλιευτικές του δραστηριότητες στην αλιευτική ζώνη της Μαυριτανίας, παρά μόνον όταν το οικείο σύστημα VMS θα είναι σε άριστη κατάσταση λειτουργίας, εκτός εάν λάβει σχετική άδεια από τη Μαυριτανία. Σε περίπτωση σοβαρού τεχνικού προβλήματος που απαιτεί πρόσθετη προθεσμία, είναι δυνατόν να χορηγηθεί παρέκκλιση για μέγιστη περίοδο 15 ημερών κατόπιν αιτήματος του πλοιάρχου.

3.4. Ένα αλιευτικό σκάφος δεν μπορεί να αποπλεύσει από λιμένα εφόσον έχει σημειωθεί τεχνική βλάβη του συστήματος VMS παρά μόνο: — εάν το σύστημα αυτό λειτουργεί εκ νέου, σύμφωνα με τις απαιτήσεις του κράτους σημαίας, ή — εάν λάβει την άδεια του κράτους σημαίας. Στη δεύτερη περίπτωση, το κράτος σημαίας ενημερώνει τη Μαυριτανία σχετικά με την απόφασή του πριν από την αναχώρηση του σκάφους.

4. Ασφαλής κοινοποίηση μηνυμάτων γεωγραφικού στίγματος μεταξύ του ΚΠΑ του κράτους σημαίας και της Μαυριτανίας

4.1. Το ΚΠΑ του κράτους σημαίας διαβιβάζει αυτομάτως και χωρίς καθυστέρηση τα μηνύματα γεωγραφικού στίγματος των εμπλεκομένων σκαφών στο ΚΠΑ της Μαυριτανίας. Τα ΚΠΑ του σκάφους σημαίας και της Μαυριτανίας ανταλλάσσουν τις ηλεκτρονικές διευθύνσεις επικοινωνίας τους. Αλληλοενημερώνονται αμελλητί σχετικά με τυχόν μεταβολή των εν λόγω διευθύνσεων.

4.2. Η διαβίβαση των μηνυμάτων γεωγραφικού στίγματος μεταξύ των ΚΠΑ του κράτους σημαίας και της Μαυριτανίας πραγματοποιείται ηλεκτρονικά με ασφαλές σύστημα επικοινωνίας.

4.3. Το ΚΠΑ της Μαυριτανίας ενημερώνει αμελλητί, ηλεκτρονικά, το ΚΠΑ του κράτους σημαίας και την Ευρωπαϊκή Ένωση σχετικά με κάθε διακοπή της λήψης των διαδοχικών μηνυμάτων στίγματος σκάφους που διαθέτει άδεια αλιείας, σε περίπτωση που το εν λόγω σκάφος δεν έχει κοινοποιήσει την έξοδό του από την αλιευτική ζώνη της Μαυριτανίας.

5. Δυσλειτουργία του συστήματος επικοινωνίας

5.1. Η Μαυριτανία βεβαιώνεται για τη συμβατότητα του ηλεκτρονικού εξοπλισμού της με αυτόν του